
I SELETUSKIRI

[bookmark: _Toc236046843]PLANEERINGU KOOSTAMISEL ARVESTAMISELE KUULUVAD PLANEERINGUD, ÕIGUSAKTID JA MUUD ALUSMATERJALID

· Rae Vallavolikogu 15.10.2024 otsusega nr 134 kehtestatud Rae valla põhjapiirkonna üldplaneering;
· Rae vallavalitsuse 17.02.2026 korraldus nr 267 „Järveküla Kangrupõllu kinnistu ja lähiala detailplaneeringu algatamine ja lähteseisukohtade kinnitamine”;
· Planeerimisseadus;
· Ehitusseadustik;
· Haljastuse hindamise metoodika ning avaliku ala haljastuse nõuded (Rae Vallavalitsuse 30.08.2022 määrus nr 18);
· Planeeringu vormistamisele ja ülesehitusele esitatavad nõuded (riigihalduse ministri 17.10.2019 määrus nr 50);
· Rae valla arengukava muutmine ja vastuvõtmine (Rae Vallavolikogu 19.11.2024 määrus nr 51);
· Rae valla ühisveevärgi ja -kanalisatsiooni ning sademevee ärajuhtimise arendamise kava aastateks 2024 – 2035 (Rae Vallavolikogu 20.05.2024 määrus nr 46);
· Rae valla jäätmehoolduseeskiri (Rae Vallavolikogu 15.06.2021 määrus nr 73, muudetud 19.12.2023 määrusega nr 40 ja 16.09.2025 määrusega nr 68);
· Rae valla rajatiste väljaehitamise ja väljaehitamisega seotud kulude kandmise kokkuleppimise kord (Rae Vallavalitsuse 25.10.2022 määrus nr 23);
· Digitaalselt teostatavate geodeetiliste alusplaanide, projektide, teostusjooniste ja detailplaneeringute esitamise kord (Rae Vallavalitsuse 15.02.2011 määrus nr 13);
· Detailplaneeringute koostamise ning vormistamise juhend (Rae Vallavalitsuse 15.02.2011 määrus nr 14);
· Rae valla kliima- ja energiakava 2030;
· Rae valla liikuvusuuring 2025;
· Eesti standard EVS 843:2016 „Linnatänavad”;
· siseministri 30.03.2017 määrus nr 17 „Ehitisele esitatavad tuleohutusnõuded”;
· siseministri 18.02.2021 määrus nr 10 „Veevõtukoha rajamise, katsetamise, kasutamise, korrashoiu, tähistamise ja teabevahetuse nõuded, tingimused ning kord”;
· kontaktvööndis kehtestatud detailplaneeringud;
· muud asjakohased õigusaktid, standardid, normatiivid.


[bookmark: _Toc497647794][bookmark: _Toc236046844]PLANEERINGUALA LÄHIÜMBRUSE EHITUSLIKE JA FUNKTSIONAALSETE SEOSTE NING KESKKONNATINGIMUSTE ANALÜÜS NING PLANEERINGU EESMÄRK

[bookmark: _Toc236046845]Planeeringu eesmärk
Detailplaneeringu koostamise eesmärgiks on jagada maatulundusmaa sihtotstarbega Kangrupõllu kinnistu elamumaa, ärimaa ja transpordimaa sihtotstarbega kruntideks, määrata kavandatavatele elamu- ja ärimaa kruntidele ehitusõigus ja hoonestustingimused ärihoonete ja korterelamute ehitamiseks. Lisaks antakse detailplaneeringuga lahendus planeeringuala haljastusele, heakorrale, juurdepääsule, parkimiskorraldusele ja tehnovõrkudega varustamisele.
Planeeringulahenduse koostamisel on arvestatud maaomanike soovidega, naaberaladel kehtestatud ja menetluses olevate detailplaneeringutega ning lähiümbruses paikneva ja planeeritud hoonestusega.

[bookmark: _Toc236046846]Planeeritava maa-ala kontaktvööndi analüüs
Planeeringuala (olemasolev Kangrupõllu kinnistu, katastritunnus 65301:001:4196, pindalaga ca 29 632 m²) asub Harjumaal Rae vallas Järvekülas, Tallinn-Tartu-Võru-Luhamaa maantee (riigimaantee nr 2, Tartu maantee) ning Järveküla-Jüri tee (riigimaantee nr 11330, Vana-Tartu maantee) läheduses. Juurdepääs alale on kavandatud kohalikult Turu ja Koolipõllu teelt.
Planeeringuala vahetus läheduses paikneb mitmeid kehtestatud ja menetletavaid detailplaneeringuid, mis kujundavad kontaktvööndist kiiresti areneva elamu- ja teeninduspiirkonna. Planeeringualast edelas ja idas asuvatele maatulundusmaa sihtotstarbega kinnistutele koostatakse „Järveküla keskuse detailplaneering” ning alast kirdes „Vana-Kongo ja Vana-Tartu mnt 80 kinnistute ning Järveküla Kalevi kinnistu ja lähiala detailplaneering”. Mõlema planeeringuga jaotatakse kinnistud elamu-, äri-, transpordi- ja üldkasutatavaks maaks, võimaldades ehitada ärihooneid ning korter-, rida- ja üksikelamuid.
Rae vallas on viimastel aastakümnetel toimunud väga kiire ehitustegevus, mille tulemusel on Tallinna lähipiirkonnad muutunud tihedalt hoonestatud elamualadeks. Planeeringuala ümbrus on valdavalt elamumaa funktsioonis, kuid kontaktvööndis esineb ka maatulundus-, äri- ja ühiskondlike ehitiste maad. Mitmete detailplaneeringute elluviimisel on välja kujunenud sidus ja ühtne tänavatevõrk.
Piirkond on hoonestatud valdavalt kuni 2-korruseliste üksikelamutega ning kuni 3-korruseliste korterelamutega. Hoonestus on mitmekesine – esindatud on nii viil- kui ka lamekatusega hooned, fassaadilahendused varieeruvad kivist, krohvitud ja puitviimistlusega lahenduste vahel. Korterelamute krunte ümbritsevad valdavalt hekid, üksikelamute kruntide piireteks on peamiselt puitlippidest aiad. Kontaktvööndi korterelamukruntide pindalad jäävad vahemikku 1007 – 1912 m² ning üksikelamu- kruntide pindalad 1379 – 3418 m².
Lähimad avalikud puhke- ja rohealad asuvad Kindluse kooli ümbruses ning Hansa tee äärsete korterelamute vahel. Lisaks on menetletavates detailplaneeringutes ette nähtud uusi puhke- ja rohealasi. Turu tee ning Järveküla-Jüri tee ääres kulgeb jalgratta- ja jalgtee, mis on ühenduses Rae valla teiste asustusüksuste ja Tallinna linna kergliiklusteede võrgustikuga.
Planeeringuala vahetus läheduses paikneb 9-klassiline Kindluse Kool koos spordihoonega ning ca 1 km kaugusel Järveküla Kool spordihoone ja ujulaga. Lähim lasteaed on Järveküla lasteaed, mis asub kavandatavast alast ca 170 m kaugusel.
Teenindus- ja kaubandusfunktsioonid on koondunud Tallinna–Tartu maantee äärde. Lähim toidupood paikneb Vana-Tartu maantee ääres ca 250 m kaugusel. Suuremad teenindusasutused (kauplus, postkontor, tankla, pank jmt) asuvad Peetri alevikus ning Tallinna linnas Ülemiste keskuses, mis jääb planeeringualast umbes 7 km kaugusele. Rae valla keskus, Jüri alevik, paikneb ca 5,5 km kaugusel.
Planeeringuala on hästi seotud ühistranspordivõrguga. Lähim bussipeatus asub planeeringuala kõrval, võimaldades ühendust Rae valla teiste asustusüksustega. Vana-Tartu maantee ääres paikneb bussipeatus „Hundisepa”, kust on võimalik liikuda nii Rae valla teistesse piirkondadesse kui Tallinna linna. Bussiliiklus toimub keskmiselt 1 – 2 korda tunnis.
Planeeringuala kontaktvööndis paiknevate hoonete asukohad ja kruntide sihtotstarbed on kajastatud joonisel AS-02 Kontaktvööndi analüüs.

[bookmark: _Toc236046847]Planeeringulahenduse kaalutlused ja põhjendused
Planeeringulahenduse koostamisel on arvestatud Rae valla põhjapiirkonna üldplaneeringuga, mille kohaselt jääb planeeringuala keskusemaa juhtotstarbega maa-ala piirkonda. Detailplaneering koostatakse kooskõlas üldplaneeringus sätestatud põhimõtete ja nõuetega.
Liikluskorralduse seisukohalt paikneb planeeringuala soodsas ja hästi ligipääsetavas asukohas, kuna kontaktvööndit teenindavad mitmed kohalikud teed ning läheduses asuvad põhi- ja tugimaanteed. Planeeringulahendusega luuakse sidus seos olemasolevate ja kavandatavate jalgratta- ja jalgteede võrgustikuga, tagades mugavad ja turvalised liikumisvõimalused nii jalakäijatele kui kergliiklejatele. Parkimine lahendatakse kruntide piires vastavalt kehtestatud normidele.
Kavandatud krundid on sihtotstarbelt kooskõlas üldplaneeringu suunistega ja sobituvad ümbritsevasse keskkonda. Elamumaa sihtotstarbega kruntide loomist toetavad Tallinna linna lähedus, Järveküla piirkonnas juba olemasolevad sotsiaal- ja ühiskondlikud objektid (sh koolid, lasteaiad, spordirajatised), väljaehitatud tehnovõrgud ning toimiv teedevõrk.
Ärimaa sihtotstarbega kruntide kavandamise eeldused tulenevad piirkonna kiirest kasvust ja elanike arvu suurenemisest, mis loob vajaduse täiendavate teenuste ja töökohtade järele. Äri- ja teenindusfunktsioonide paiknemine elamupiirkonna vahetus läheduses toetab lühikesi liikumiskoridore, vähendab autoliikluse vajadust ja soodustab igapäevase elukeskkonna mitmekesistumist.


[bookmark: _Toc236046848]VASTAVUS RAE VALLA PÕHJAPIIRKONNA ÜLDPLANEERINGULE

Detailplaneeringu koostamise eesmärk on kooskõlas Rae Vallavolikogu 15.10.2024 otsusega nr 134 kehtestatud Rae valla põhjapiirkonna üldplaneeringuga, kus planeeringuala maakasutuse juhtotstarbeks on osaliselt keskusemaa (C) ja osaliselt transpordimaa (L), sest detailplaneeringu lahenduses planeeritakse ärihooneid ja korterelamuid ning moodustatakse olemasolevatele teedele transpordimaa sihtotstarbega krundid.
Keskusemaa on segakasutusega ala, kuhu võib kavandada elamuid, kaubandus-, teenindus-, vaba-aja harrastusega seonduvaid ettevõtteid ja asutusi, ühiskondlikke hooneid, parklaid, parke, haljasalasid, mängu- ja spordiväljakuid. Keskuseala on nii teenus- kui liikuvuskeskus. Avalik ruum on igaühele kasutamiseks mõeldud terviklik ja sidus välisruum, mis koosneb tänavatest, jalgratta- ja jalgteedest ning nendega seotud teenustest, külaplatsidest ja väljakutest, rohe- ja pargialadest, mänguväljakutest ning muudest samalaadsetest paikadest. Keskusemaa hoonestus tuleb pigem planeerida perimetraalselt, et moodustuks aktiivne tänavaruum, hoonete arv krundil planeerida vastavalt üldisele kontseptsioonile kogu alal.
Planeeringuala asub tervikuna Assaku keskuse piirkonnas P5, Roheluse teest põhja poole jääv osa Assaku aleviku keskusalal A3, mis on tõmbekeskus üldplaneeringu lõuna- ja läänepoolsetele aladele. Läbi ala on planeeritud uus jaotusmagistraaltee Roheluse tee, mis ühendab omavahel Tallinn-Tartu-Võru-Luhamaa maanteed ja Karja teed ning suunab liikluse eemale Assaku aleviku lõunapoolsetel aladel paiknevatest väikeelamutest. Piirkonnas on olemas Järveküla lasteaed ja Kindluse kool. Kooli ümbrusest peaks kujunema Peetri kandi sporditegevusele suunatud tõmbekeskus. Vana-Tartu mnt ääres kulgeb perspektiivne autonoomne ühistransport (tramm, BRT, iseliikuv buss) ja asuvad olemasolevad ja perspektiivsed ühistranspordi peatused. 
Assaku keskusealal võib 70% alast moodustada elamumaa, kuid 30% peab moodustama piirkonda teenindav ärimaa ala, ühiskondliku hoone maa-ala, roheala. Käesolevas detailplaneeringus moodustab elamumaa 66% ning ärimaa ja üldkasutatav maa koos 34%. Seega vastab planeeringulahendus Rae valla põhjapiirkonna üldplaneeringus keskusealale seatud maakasutuse tingimustele.

Foto 1. Väljavõte Rae valla põhjapiirkonna üldplaneeringu maakasutuse kaardist.
[image: ]

Foto 2. Väljavõte P5 Assaku keskuse piirkonna ehitustingimuste tabelist (Rae valla põhjapiirkonna üldplaneeringu seletuskiri).
[image: ]

[bookmark: _Toc497647797][bookmark: _Toc236046849]OLEMASOLEVA OLUKORRA ISELOOMUSTUS
[bookmark: _Toc522024063][bookmark: _Toc522113055][bookmark: _Toc522113057][bookmark: _Toc497647798]
[bookmark: _Toc236046850]Planeeringuala asukoht ja iseloomustus
Planeeritav ala asub Rae vallas, Järvekülas kõrvalmaantee 11330 Järveküla-Jüri tee vahetus läheduses. Detailplaneering on koostatud 3,6 hektari suurusele alale. Planeeritav ala asub Järveküla idaosas osaliselt väljakujunenud väikeelamute, korterelamute ja ärihoonete piirkonnas.

[bookmark: _Toc497647799][bookmark: _Toc236046851]Planeeringuala maakasutus ja hoonestus
Kangrupõllu – (Maa- ja Ruumiameti andmetel 14.04.2026)
· katastriüksuse tunnus: 65301:001:4196;
· maakasutuse sihtotstarve: maatulundusmaa 100%;
· katastriüksuse pindala: 29 632 m².

Turu tee L2 – (Maa- ja Ruumiameti andmetel 14.04.2026)
· katastriüksuse tunnus: 65301:001:3711;
· maakasutuse sihtotstarve: transpordimaa 100%;
· katastriüksuse pindala: 985 m².

Koolipõllu tee L1 – (Maa- ja Ruumiameti andmetel 14.04.2026)
· katastriüksuse tunnus: 65301:001:5179;
· maakasutuse sihtotstarve: transpordimaa 100%;
· katastriüksuse pindala: 10 091 m².
Planeeringuala on hoonestamata.

[bookmark: _Toc497647800][bookmark: _Toc236046852]Planeeringualaga külgnevad kinnistud ja nende iseloomustus
Planeeringuala ümbritsevad erineva sihtotstarbega alad. Põhjas paiknevad äri- ja tootmismaa sihtotstarbega kinnistud. Ida suunas asuvad elamumaa, transpordimaa ja maatulundusmaa sihtotstarbega kinnistud. Elamumaa kinnistutel paiknevad korterelamud ja üksikelamud, samas kui maatulundusmaa kinnistud on käesoleval ajal hoonestamata. Planeeringuala lõunaküljel paiknevad hoonestamata maatulundusmaa sihtotstarbega alad ning lääneküljel transpordi- ja maatulundusmaa sihtotstarbega kinnistud. Transpordimaa aladel on välja ehitatud sõiduteed ning jalgratta- ja jalgteed.

Tabel 1. Planeeringualaga külgnevad kinnistud.
	Aadress
	Sihtotstarve

	Künka
	Maatulundusmaa 100%

	Turu tee 30a
	Tootmismaa 100%

	Turu tee 30
	Tootmismaa 70%, ärimaa 30%

	Sõnajala
	Maatulundusmaa 100%

	Kalevi
	Maatulundusmaa 100%

	Turu tee L2
	Transpordimaa 100%

	Turu tee 17a
	Transpordimaa 100%

	Turu tee L1
	Transpordimaa 100%

	Aida
	Maatulundusmaa 100%

	Turu
	Maatulundusmaa 100%

	Koolipõllu tee L1
	Transpordimaa 100%


[bookmark: _Toc497647801]
[bookmark: _Toc236046853]Olemasolevad teed ja juurdepääsud
Juurdepääs alale on Turu ja Koolipõllu teelt, kus on olemas asfaltkattega sõiduteed ning jalgratta- ja jalgteed. Jalgratta- ja jalgteede kaudu on võimalik liigelda Rae valla teistesse asustusüksustesse ja Tallinna linna. Bussipeatused asuvad planeeringuala kõrval ja kõrvalmaantee 11330 Järveküla-Jüri tee ääres.

[bookmark: _Toc497647802][bookmark: _Toc236046854]Olemasolev tehnovarustus
Planeeritav ala paikneb Järveküla tsentraalsete tehnovõrkudega varustatud piirkonnas.

Planeeringualal paiknevad tehnovõrgud:
· sidekaabel;
· veetorustik;
· reovee kanalisatsioonitorustik;
· sademevee kanalisatsioonitorustik;
· madalpinge maakaabel;
· keskpinge maakaabel;
· drenaažitorustik;
· gaasitorustik.

Olemasolev tehnovarustus on esitatud joonisel AS-03 Tugiplaan ja AS-04 Põhijoonis.

[bookmark: _Toc497647803][bookmark: _Toc236046855]Olemasolev haljastus ja keskkond
[bookmark: _Hlk513710985]Planeeringuala on suures osas haritav maa. Kõrghaljastust planeeringualal ei kasva.

[bookmark: _Toc497647804][bookmark: _Toc236046856]Kehtivad piirangud
Planeeritaval alal kehtivad kitsendused:
· veetorustiku kaitsevöönd äärmise toru teljest 2 meetrit mõlemale poole toru;
· reovee kanalisatsioonitorustiku kaitsevöönd äärmise toru teljest 2 meetrit mõlemale poole toru;
· sademevee kanalisatsioonitorustiku kaitsevöönd äärmise toru teljest 2 meetrit mõlemale poole toru;
· gaasitorustiku kaitsevöönd äärmise toru teljest 1 meetrit mõlemale poole toru;
· sidekaabli kaitsevöönd äärmise kaabli teljest 1 meeter mõlemale poole;
· maakaabli kaitsevöönd äärmise kaabli teljest 1 meeter mõlemale poole;
· Harjumaa maavarade teemaplaneeringu uuringuruum;
· sundvalduse ala.


[bookmark: _Toc497647805][bookmark: _Toc236046857]PLANEERINGU ETTEPANEK

[bookmark: _Toc497647806][bookmark: _Toc236046858]Krundijaotus ja hoonestusala
Planeeringuga on kavandatud kolm elamumaa krunti, üks elamu- ja ärimaa krunt, üks ärimaa krunt, üks üldkasutatava maa krunt ning kaks transpordimaa krunti.
Kolmele elamumaa krundile määratakse ehitusõigus korterelamute rajamiseks. Kavandatud korterelamud on kuni 3-korruselised, võimaldades luua piirkonda mitmekesise korterivalikuga elukeskkonna.
Elamu- ja ärimaa krundile nähakse ette ehitusõigus hoonele, mille esimestel korrustel paiknevad äripinnad (kaubandus-, teenindus- või toitlustusettevõtted, kontori- ja büroohooned) ning ülemised korrused on kavandatud elamispindadeks.
Ärimaa krundile määratakse ehitusõigus kuni 3-korruselise ärihoone rajamiseks. Hoone on ette nähtud kaubandus- ja teeninduspindade või väikeettevõtlust toetavate tegevuste tarbeks, pakkudes piirkonna elanikele igapäevaseid teenuseid ning töökohti.
Kruntidele pos nr 4 ja 5 kavandatavad hooned ja tegevused peavad olema kooskõlas ümbritseva elukeskkonnaga. Kruntide hoonestamisel ei ole lubatud elamistingimusi halvendav äritegevus ega tootmistegevus, millega kaasneb ülenormatiivne müra, vibratsioon, lõhnahäiring, õhusaaste või muu negatiivne keskkonnamõju. Lubatud on üksnes sellised äri- ja teenindusfunktsioonid, mis ei kahjusta läheduses paiknevate elamute kasutustingimusi ega vähenda piirkonna elukeskkonna kvaliteeti.
Üldkasutatava maa krundile kavandatakse puhke- ja haljasala koos kergliiklusteede ühendustega. Transpordimaa krundid on ette nähtud olemasolevate teede kohale, arvestades planeeritavate jalgratta- ja jalgteedega.

Tabel 2. Krundijaotus.
	Pos nr
	Suurus (m²)
	Sihtotstarve
(detailplaneeringu liikide kaupa)
	Sihtotstarve
(katastriüksuse liikide kaupa)

	1
	4005
	korterelamu maa
	elamumaa

	2
	3003
	korterelamu maa
	elamumaa

	3
	5003
	korterelamu maa
	elamumaa

	4
	2777
	kontori- ja büroohoone maa / kaubandus-, toitlustus- ja teenindushoone maa
	ärimaa

	5
	5359
	korterelamu maa ; kontori- ja büroohoone maa / kaubandus-, toitlustus- ja teenindushoone maa
	elamumaa 30%; ärimaa 70%

	6
	3572
	haljasala maa
	üldkasutatav maa

	7
	2006
	tee ja tänava maa
	transpordimaa

	8
	3907
	tee ja tänava maa
	transpordimaa



Üldplaneeringu kohaselt on keskusemaal ühe korteri koormusindeks 250 m2. Kruntidele pos nr 4 ja 5 kavandatud äripindadega korterelamute puhul võib juhul, kui ärifunktsioon lahendatakse läbivalt hoone esimese korruse või esimeste korruste mahus, käsitleda ärimaa täisehituse osa vastavana kogu planeeritava krundi täisehitusele. Sellisel juhul võib elamufunktsiooni koormusindeksi arvutamisel lähtuda kogu vastava krundi pindalast.
Vastavalt Rae valla põhjapiirkoona üldplaneeringule tuleb alale ette näha haljasala või mänguväljaku ala. Planeeringuga on kavandatud 69 elamuühikut ning põhjapiirkonna üldplaneeringu kohaselt peab sel juhul avalikult kasutatav haljasala moodustama 12% planeeringualast. Käesolevas detailplaneeringus on lahendatud nõue järgnevalt – planeeritud on üldkasutatava maa krunt planeeritud korterelamute vahele suurusega 3572 m2, mis täidab sini-rohe koridori eesmärki. Sini-rohe koridori asukoht on määratud vastavalt üldplaneeringule.
Hoonestusalad on määratud kinnistu piiridest minimaalselt 4,0 m kaugusele. Kruntidel pos nr 4 ja 5 on määratud kohustuslik ehitusjoon Turu tee poole, mida põhihooned peavad järgima. Nendel kruntidel ei ole abihoonete (ehitusloakohustuslikud kui ka ehitusloakohustuseta ehitised) puhul ehitusjoone järgimine kohustuslik, kuid need peavad paiknema hoonestusalas.
Hoonestusala piiritlemine ja selle sidumine krundi piiridega on näidatud põhijoonisel.

[bookmark: _Toc236046859]Krundi ehitusõigus
Krundi ehitusõigusega määratakse planeerimisseaduse § 126 lg 4 kohaselt:
1. krundi kasutamise sihtotstarve või sihtotstarbed;
2. hoonete või olulise avaliku huviga rajatiste suurim lubatud arv või nende puudumine maa-alal;
3. hoonete või olulise avaliku huviga rajatiste suurim lubatud ehitisealune pind;
4. hoonete või olulise avaliku huviga rajatiste lubatud maksimaalne kõrgus;
5. asjakohasel juhul hoonete või olulise avaliku huviga rajatiste suurim lubatud sügavus.
Hoonete või olulise avaliku huviga rajatiste suurimat lubatud sügavust detailplaneeringuga ei määrata.
Planeeringuga määratud krundi ehitusõigused on toodud joonisel AS-04 Põhijoonis kruntide ehitusõiguse ja kruntide ehitusõiguse akendes.

Tabel 3. Krundi ehitusõigus.
	Pos nr
	Krundi kasutamise sihtotstarve või sihtotstarbed // katastriüksuse sihtotstarve
	Ehitiste suurim lubatud arv või nende puudumine maa-alal (põhi- hoone / abihoone)
	Ehitise- alune pind
	Ehitiste lubatud max kõrgus. Põhihoone / abihoone
	Põhihoone suurim korruselisus maapealne / maa-alune
	Abihoone suurim korruselisus maapealne / maa-alune

	1
	EK 100% // E 100%
	3 (2 / 1)
	1200 m²
	12 m / 5 m
	3 / -1
	1 / -

	2
	EK 100% // E 100%
	2 (1 / 1)
	900 m²
	12 m / 5 m
	3 / -1
	1 / -

	3
	EK 100% // E 100%
	3 (2 / 1)
	1500 m²
	12 m / 5 m
	3 / -1
	1 / -

	4
	ÄB/ÄK 100% // Ä 100%
	3 (2 / 1)
	1385 m²
	12 m / 5 m
	3 / -1
	1 / -

	5
	ÄB/ÄK 30%;EK 70% // Ä 30%; E 70%
	3 (2 / 1)
	2675 m²
	12 m / 5 m
	3 / -1
	1 / -

	6
	HP 100% // Üm 100%
	-
	-
	-
	-
	-

	7
	LT 100% // L 100%
	-
	-
	-
	-
	-

	8
	LT 100% // L 100%
	-
	-
	-
	-
	-



Lubatud suurim ehitisealune pind näitab kõikide ehitiste suurimat lubatud pinda, s.t selle alla lähevad kõik ehitusloakohustuslikud ja ehitusloakohustuseta ehitised.
Hoonete maa-alustele korrustele eluruumide rajamine ei ole lubatud. Maa-alused korrused on ette nähtud hoonet teenindavate tehniliste ruumide, panipaikade, parkimiskohtade, varjendite ning muude abi- ja teenindusfunktsioonide kavandamiseks.
Krundile pos 5 kavandatav hoone tuleb lahendada liigendatud mahuna. Hoone kõrgem, kuni 3-korruseline ja kuni 12 m kõrgune maht tuleb kavandada Kindluse kooli poolsesse külge (krundi läänepoolne osa). Turu tee äärde tuleb kavandada madalam, kuni 2-korruseline ja kuni 9 m kõrgune hooneosa. Hoonestuslahendus peab tagama hoone sobitumise ümbritsevasse keskkonda ning looma kvaliteetse tänavaruumi.

[bookmark: _Toc497647808][bookmark: _Toc236046860]Ehitiste arhitektuurinõuded
Katusekalle:	0 – 30°
Välisviimistluse materjalid:	puit, kivi, betoon, krohv, tellis, ilmastikukindel ehitusplaat
Katusematerjal:	rullmaterjal, kivi või plekk

Hoone ±0.00 on planeeritavast maapinnast 0,2 – 0,5 m kõrgemal.
Viimistlusmaterjalide valikul ning hoonete arhitektuurse lahenduse kavandamisel tuleb lähtuda kontaktvööndi üldisest lahendusest ja valdavalt väljakujunenud arhitektuuristiilist. Projekteeritavate hoonete arhitektuurne lahendus peab arvestama naaberhoonestuse mahtude ja proportsioonidega ning olema kaasaegne ja kõrgetasemeline. Hoonetele tuleb kavandada nende arhitektuurse lahenduse ja ümbritseva hoonestusega sobivad katusetüübid. Põhihoonete fassaadid tuleb liigendada vormi, materjalide ja värvilahenduse kaudu, vältides suuri monotoonseid fassaadipindu. Teede ja avaliku ruumi poole tuleb kavandada esinduslikud fassaadid ning kasutada kvaliteetseid ja esinduslikke viimistlusmaterjale. Värvilahenduses tuleb eelistada heledaid, sooje ja looduslähedasi toone. Keelatud on naturaalseid materjale imiteerivate viimistlusmaterjalide kasutamine. Abihooned ja muud mahulised rajatised peavad arhitektuurselt haakuma põhihoonega.
Hoonete asendiplaanilise lahenduse koostamisel tuleb arvestada naaberkinnistute kasutustingimuste ja privaatsusvajadusega, sealhulgas nii olemasolevate kui ka kavandatavate eluruumide akende paiknemisega. Hoonete paigutamisel tuleb tagada nõuetekohane insolatsioon nii kavandatavates hoonetes kui ka naaberkinnistutel paiknevates elamutes.
Eluhoonete, abihoonete ja muude rajatiste paigutus peab moodustama loogiliselt toimiva ja tervikliku hooviala, tagades mugavad liikumisteed, puhke- ja mängualad ning tehnilise teenindamise võimalused. Hoonete ja rajatiste täpne paiknemine määratakse ehitusprojekti koostamisel detailplaneeringus määratud hoonestusalade piires.
Korterelamute kavandamisel tuleb igale korterile ette näha panipaik. Panipaigad tuleb lahendada hoone mahus või abihoonetes. Eelistada tuleb ühiste suuremate panipaikade või abihoonete rajamist, et tagada hooviala terviklik ja korrastatud ruumilahendus.
Krundi pos nr 4 hoone tuleb kavandada krundi põhjapoolsesse ossa Turu tee ja Roheluse tee ringristmiku äärde peegelpildis L-kujulisena. Hoone paigutuse ja arhitektuurse lahenduse kavandamisel tuleb arvestada Turu tee ja Roheluse tee ringristmiku ruumilise kontekstiga ning suhestuda Vana-Kongo ja Vana-Tartu mnt 80 kinnistute olemasoleva hoonestuse ning Järveküla Kalevi kinnistu ja lähiala detailplaneeringus (DP1041) kavandatud ärihoonega.
Keskusemaa hoonestus tuleb kavandada eelistatult perimetraalsena, et kujundada aktiivne tänavaruum ning luua kvaliteetne avalik või poolavalik ruum. Ärihoonete ette ja sissepääsude juurde tuleb kavandada esinduslikult kujundatud hajumisalad. Keskusemaa ärihoonete välisviimistluses tuleb eelistada betooni, puitu ja klaasi ning kasutada fassaadidel vähemalt kahte erinevat viimistlusmaterjali. Plekkmaterjali kasutamine on lubatud üksnes arhitektuurse aktsendina.
Rae valla põhjapiirkonna üldplaneeringu kohaselt tuleb parima arhitektuurse ja/või linnaehitusliku lahenduse leidmiseks ning hea nüüdisaegse arhitektuurse taseme tagamiseks korraldada keskusaladel arhitektuurivõistlusi. Käesoleva detailplaneeringu elluviimisel tuleb keskusemaa krundi hoonestuslahenduse väljatöötamiseks korraldada arhitektuurivõistlus. Arhitektuurivõistluse eesmärk on leida planeeringuala asukohta, kavandatavaid funktsioone ja avalikku ruumi arvestav kõrgetasemeline arhitektuurne lahendus ning tagada kvaliteetse ja tervikliku keskkonna kujunemine. Arhitektuurivõistluse korraldamisel ja läbiviimisel tuleb juhinduda Eesti arhitektuurivõistluste juhendist. Arhitektuurivõistluse tulemused tuleb võtta aluseks hoonestuse edasisel projekteerimisel.
Hoone eskiisprojekt tuleb enne ehitusloa taotlemist kooskõlastada Rae valla arhitektiga.
[bookmark: _Toc236046861]Ehitusprojekti koostamiseks ja ehitamiseks esitatud nõuded
Planeeritavate hoonete ehitusprojektide koostamisel tuleb arvestada, et kõik tehnilised seadmed (sh soojuspumbad, kliimaseadmed, ventilatsiooniseadmed jm) peavad olema valitud ja paigutatud viisil, mis ei mõjuta negatiivselt hoonete arhitektuurset ilmet ega ümbruskonna visuaalset kvaliteeti.
Kui hoone suletud netopind on vähemalt 1200 m², tuleb hoonesse kavandada varjend. Hoone ehitusprojekti koostamisel tuleb arvestada projekteerimise ajal kehtivate varjenditele esitatavate tehniliste nõuetega.
Ärihoonetel tuleb ehitusprojektiga ette näha hooviala terviklik lahendamine, mille käigus kavandada sissepääsude hajumisalad, tagades hoonete sissepääsude juures inimvoogude sujuva liikumise ja kogunemisvõimaluse. Jalakäijate juurdepääsud hoonesse tuleb siduda olemasolevate ja perspektiivsete jalgratta- ja jalgteedega. Kaupade laadimisalad tuleb lahendada viisil, mis ei häiri jalakäijate liikumisteid, ning töötajate puhkealad kavandada liiklusest eraldatud ja kasutajatele mugavasse keskkonda. Lume lükkamise alad tuleb paigutada nii, et need ei takistaks juurdepääse ega ala funktsionaalset kasutust.
Ärihoonete projekteerimisel tuleb lahendada külastajate liikumine ja hoonete teenindamiseks vajalik liiklus eraldatult, et tagada ohutu ja sujuv liikumiskorraldus. Külastajate sissepääsud, liikumisteed ja parkimisalad tuleb kavandada teenindus- ja kaubaveoliiklusest eraldi. Kauba laadimis- ja teenindusalad tuleb võimalusel paigutada elamualadest eemale. Juhul kui see ei ole ruumilahendusest tulenevalt võimalik, tuleb ehitusprojektis ette näha meetmed võimalike visuaalsete ja mürahäiringute vähendamiseks, näiteks haljastuse, müratõkkeelementide, piirete või hoonemahu abil varjestamise kaudu. Laadimisalade kavandamisel tuleb tagada, et nende kasutamine ei põhjustaks ülenormatiivseid häiringuid ümbritsevale elukeskkonnale.
Ehitusprojekti koostamisel tuleb lahendada kruntide vaheline teede struktuur ning kavandada vajalikud läbipääsud, et tagada oluliste liikumisteede järjepidevus ning mugavad ühendused planeeringuala eri osade vahel.
Ehitistele juurdepääsude projekteerimisel tagada liikumis-, nägemis- ja kuulmispuudega inimeste liikumisvõimalused. 
Hoonete projekteerimisel tuleb järgida ettevõtlus- ja infotehnoloogiaministri 11.12.2018 määruses nr 63 „Hoone energiatõhususe miinimumnõuded“ sätestatud nõudeid ning arvestada projekteerimise ajal kehtivate liginullenergiahoonetele esitatavate nõuetega.
Eluruumide kavandamisel tuleb tagada piisav otsese päikesevalguse kestus ning lähtuda Majandus- ja Kommunikatsiooniministeeriumi 2020. aastal koostatud „Ruumi otsese päikesevalguse (insolatsiooni) kestuse arvutamise juhendist“. Lisaks tuleb tagada piisav päevavalgus vastavalt standardile EVS-EN 17037:2019+A1:2021 „Päevavalgus hoonetes“.
Hoonete projekteerimisel tuleb arvestada standardis EVS 840 „Juhised radoonikaitse meetmete kasutamiseks uutes ja olemasolevates hoonetes“ toodud radoonikaitse meetmetega ning vajadusel kavandada ehituslikud meetmed radooniohu vähendamiseks.
Hoonete planeerimisel tuleb lähtuda sotsiaalministri 01.10.2025 määrusest nr 54 „Vibratsiooni piirväärtused elamutes ja ühiskasutusega hoonetes ning vibratsiooni hindamise kord“.
Arvestada keskkonnaministri 16.12.2016 määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid“ lisas 1 toodud III kategooria liiklus- ja tööstusmüra piirväärtustega.

[bookmark: _Toc236046862]Avalik ruum
Planeeringuala haljastusnõuded on seatud vastavalt Rae Vallavalitsuse 30.08.2022 määrusele nr 18 „Haljastuse hindamise metoodika ning avaliku ala haljastuse nõuded”.
Planeeringulahendusega on loodud eeldused keskuseala kujunemiseks jalakäijasõbralikuks ning mitmekesise kasutusega avalikuks ruumiks. Avaliku ruumi peamisteks elementideks on elamu- ja ärimaa krundi pos nr 4 ja 5, üldkasutatava maa krunt pos 6 ning neid ühendavad jalgratta- ja jalgteed. Jalakäijate ja jalgratturite liikumisvõimaluste parandamiseks on planeeringuga kavandatud jalgratta- ja jalgteed Turu tee ääres ning avalikult kasutatav ühendus Turu tee ja Koolipõllu tee vahel. Kavandatud ühendused liituvad olemasoleva ja perspektiivse kergliiklusteede võrgustikuga, parandades ühendusi naaberaladega ning suurendades piirkonna läbitavust.
Planeeritud üldkasutatava maa krundile pos 6 rajatakse sini-rohekoridor. Planeeringus määratud haljasalal on lubatud rajada haljasala ning tehniliste kommunikatsioonide või haljasalade sihipärase kasutamisega seonduvaid rajatisi. Krundile pos 6 tuleb rajada jalgsi liikumiseks sobiv tee (nt multši- või kruusakattega), puudeallee, kraav ning paigaldada pargipingid, prügikastid, valgustid, viidad ja muu avaliku ruumi kasutamist toetav väliinventar.
Üldkasutatava maa krundile kavandatav jalgratta- ja jalgtee ja krundil pos nr 3 avalikult kasutatav jalgratta- ja jalgtee tuleb valgustada. Avaliku ruumi valgustuslahendus peab tagama jalakäijate ja jalgratturite ohutu liikumise ning arvestama ümbritseva elukeskkonnaga. Valgustuse täpne lahendus määratakse ehitusprojekti koostamise käigus.
Üldkasutatava maa täpne kujunduslahendus töötatakse välja ehitusprojekti koostamise käigus. Ehitusprojektides tuleb ette näha jalg- ja jalgrattateede ristumiskohtades ning muudes sobivates asukohtades puhke- ja viibimisalad (nt taskupargid või lineaarpargi elemendid) koos vajaliku väliinventariga. Kavandatav väliinventar hõlmab vähemalt istepinke, prügikaste ning vajadusel jalgrattahoidjaid, teabeviitasid ja haljastuselemente. Lahenduse eesmärk on parandada avaliku ruumi kasutusvõimalusi, mitmekesistada ruumi kasutamist ning luua võimalused lühiajaliseks puhkamiseks ja viibimiseks. Hoonete püstitamist üldkasutatavale alale ei planeerita.
Avalik ruum tuleb lahendada eraldi projektiga. Avaliku ruumi ehitamine on detailplaneeringust huvitatud isiku kohustus, kes ehitab selle välja Rae Vallavalitsuse poolt heaks kiidetud projekti alusel ning annab seejärel üldkasutatavad maad tasuta vallale üle.
Keskusemaa ja sellega seotud avaliku ruumi edasisel projekteerimisel on soovitatav kaasata maastikuarhitekt, et tagada hoonestuse, haljastuse, liikumisteede, parkimisalade ja viibimisalade omavaheline terviklik ning kvaliteetne ruumiline lahendus.

[bookmark: _Toc497647809][bookmark: _Toc236046863]Piirded
Piirete rajamist keskusemaa kruntidel (pos nr 4 ja 5) ei kavandata. Vajaduse korral on lubatud piirde rajamine ärihoonete laadimisalade ümber. Korterelamumaa kruntidel (pos nr 1 ja 2) ei ole piirete rajamine üldjuhul lubatud, välja arvatud väikelaste mängualade ümber, kus on lubatud kuni 1,5 m kõrgune piire.
Piirded tuleb lahendada ühtse kujunduspõhimõtte alusel, arvestades hoonete ja rajatiste arhitektuurset lahendust ning ümbritseva linnaruumi iseloomu. 
Hekkide kavandamisel tuleb lähtuda piiretele kehtestatud kõrguspõhimõtetest. Elupuudest hekkide rajamist ei soovitata.
Täpne piirdeaedade lahendus anda hoone ehitusprojekti staadiumis.

[bookmark: _Toc497647810][bookmark: _Toc236046864]Tänavate maa-alad, liiklus- ja parkimiskorraldus
Planeeritava ala sisene liiklus- ja parkimiskorraldus on kavandatud vastavalt standardile EVS 843:2016 „Linnatänavad”. Planeeringulahenduse koostamisel on arvestatud nii olemasoleva kui ka perspektiivse teedevõrguga, tagamaks sujuva ja loogilise liiklusskeemi.
Kruntide positsioonidel nr 1 – 4 on juurdepääs ette nähtud olemasolevatelt Turu ja Koolipõllu teelt. Krundile pos nr 5 on kavandatud juurdepääs Turu teelt ning Turu kinnistule planeeritavalt sõiduteelt. Krundile pos 4 ja 5 on kavandatud kaks juurdepääsu avalikult kasutatavalt teelt. Kahe juurdepääsu säilitamine on vajalik krundi parema funktsionaalse kasutamise tagamiseks ning liikluse hajutamiseks krundisisestel aladel. Mitme juurdepääsu olemasolu võimaldab paindlikumalt korraldada sõidukite liikumist, parandab juurdepääsetavust erinevatele krundiosadele ning tagab vajadusel paremad võimalused teenindus- ja päästesõidukite ligipääsuks. Kavandatud lahendus vähendab krundisisese liikluse koondumist ühte punkti ning toetab liiklusohutust ja sujuvat liikluskorraldust. Põhijoonisel on esitatud soovituslikud juurdepääsud kõigile planeeritud kruntidele.
Ärihoonete teenindusliikluse ja külastajate liikumise täpne lahendus määratakse ehitusprojekti koostamise käigus.
Planeeringuga kavandatud jalgratta- ja jalgteed on ette nähtud liituma olemasoleva ning perspektiivse kergliiklusteede võrgustikuga, tagades elanikele mugavad ja turvalised liikumisvõimalused nii planeeringuala sees kui ka ühendustes naaberaladega. Jalgratta- ja jalgteed on kavandatud Turu tee äärde ning üldkasutatava maa krundile pos 6. Lisaks on avalikult kasutatavad jalgratta- ja jalgteed ette nähtud krundile pos 3, et luua ühendus Turu tee ja Koolipõllu tee vahel. Avalikult kasutatavad jalgratta- ja jalgteed on kavandatud valgustatuna.
Jalakäijate ja jalgratturite liiklusohutuse tagamiseks tuleb kruntide mahasõidud projekteerida tõstetud aladena. Mahasõitude lahendamisel tuleb tagada jalgratta- ja jalgteel liikujate sujuv ja ohutu liikumine ning rõhutada kergliiklejate eesõigust ristumiskohtades. Mahasõitude täpne tehniline lahendus määratakse ehitusprojekti koostamise käigus.

Arvestades planeeringuala paiknemist Kindluse kooli läheduses ning piirkonnas liikuvate laste ja teiste kergliiklejate suurt osakaalu, tuleb Koolipõllu teel rakendada liiklust rahustavaid meetmeid. Liikluskorraldus tuleb kujundada selliselt, et vähendada sõidukite liikumiskiirust ning parandada jalakäijate ja jalgratturite liiklusohutust. Liikluse rahustamiseks võib kasutada tänavaruumi kujunduslike ja liikluskorralduslikke meetmeid, sealhulgas sõidutee trajektoori muutmist, haljastust, parkimiskohtade paigutust, tõstetud alasid või muid sobivaid lahendusi. Võimalusel kavandada Koolipõllu tee äärde avalikke parkimiskohti selliselt, et nende paigutus toetaks ühtlasi liikluse rahustamist ega moodustaks pikka katkematut parkimisrida. Liiklust rahustavate meetmete ning võimalike avalike parkimiskohtade täpne paiknemine ja tehniline lahendus määratakse ehitusprojekti koostamisel, arvestades olemasolevat tänavaruumi, tehnovõrke ja nende kaitsevööndeid ning jalakäijate ja jalgratturite ohutu liikumise tagamise vajadust.
Parkimine on lahendatud krundi siseselt. Parkimine lahendatakse vastavalt EVS 843:2016 „Linnatänavad” normidele, hoone kontseptsioonile ning reaalsele vajadusele. Suured avaparklad tuleb liigendada väiksemateks, kuni 20-kohalisteks üksusteks, kasutades haljasribasid, põõsarinnet ning kõrghaljastust meeldiva miljöö ja varju andva keskkonna loomiseks. Parkimisalade haljastuse kavandamisel tuleb arvestada selle hilisema hooldamise võimalustega ning kujundada haljastus viisil, mis võimaldab otstarbekat ja lihtsat hooldust.
Planeeringualal parkimine lahendada eelistatult hoonete maa-alusel korrusel. Juhul kui kogu parkimist ei ole võimalik maa-alusele korrusele kavandada, tuleb maapealsed parkimisalad lahendada kvaliteetselt kujundatud väliruumi osana, arvestades haljastuse, liikumisteede ja avaliku ruumi tervikliku lahendusega.
Ehitusprojekti koostamisel tuleb kavandada elektriautode, elektritõukerataste ja elektrijalgrataste laadimistaristu. Tagada elektriautode laadimisvõimalus vähemalt 10% ulatuses kavandatavast parkimiskohtade arvust. Lisaks tuleb ette näha võimalused elektritõukerataste ja elektrijalgrataste laadimiseks ning parkimiseks hoonete sissepääsude ja peamiste liikumisteede läheduses.
Parkimislahendus kruntidel on esialgne ja täpne parkimiskohtade paiknemine ning kogus määratakse hoone ehitusprojekti staadiumis vastavalt projekti koostamise hetkel kehtivale standardile või Rae valla parkimise alusdokumendile, hoone kontseptsioonile ning reaalsele vajadusele.

Tabel 4. Parkimiskohtade kontrollarvutus.
	Krundi pos nr
	Ehitise liik
	Normatiivne parkimiskohtade arvutus
	Planeeritud parkimiskohtade arv

	1
	Korterelamu
(≥ 3-toalised korterid ja
1 – 2-toalised korterid)
	8 × 0,9 = 7,2
8 × 1,1 = 8,8
	16

	2
	Korterelamu
(≥ 3-toalised korterid ja
1 – 2-toalised korterid)
	6 × 0,9 = 5,4
6 × 1,1 = 6,6
	12

	3
	Korterelamu
(≥ 3-toalised korterid ja
1 – 2-toalised korterid)
	10 × 0,9 = 9
10 × 1,1 = 11
	20

	4
	Ärihoone
	4155 / 90 = 46
	46

	5
	Ärihoone
Korterelamu
(≥ 3-toalised korterid ja
1 – 2-toalised korterid)
	2400 / 90 = 26,6
 11 × 0,9 =  9,9
10 × 1,1 = 11
	48

	Planeeritaval maa-alal kokku
	142
	142


[bookmark: _Toc497647811]
Parkimiskohad korterelamu- ja keskusemaal vastavalt Rae valla põhjapiirkonna üldplaneeringule
Hea linnalise või keskmise linnalise teenindustasemega piirkondades on võimalik parkimiskohtade arvu vähendada liikuvuseksperdi hinnangu alusel. Korterelamute juurde tuleb ette näha parkimiskohad elektriautode ja jalgrataste laadimiseks.

Jalgrataste parkimine
Ehitusprojekti koostamisel tuleb lahendada jalgrataste parkimine. Jalgrataste parkla kavandamisel tuleb lähtuda ehitusprojekti koostamise ajal kehtivatest standarditest või toetudes selle olemasolul Rae vallas kehtivale parkimise alusdokumendile. Rattaparklad peavad olema rattakasutaja loomuliku liikumistee lähedal, nähtavad, hea juurdepääsuga ning nende kaugus lõppsihtkohast peab olema vastavuses parkimise eesmärgi ja kestusega. Rattaparkla peaks olema paigutatud võimalikult peasissepääsu lähedal. Parkla on võimalik lahendada kahel viisil: hoonesiseselt ja hooneväliselt. Jalgrattaparkla asukoht selgub ehitusprojekti koostamisel.

[bookmark: _Toc236046865]Liiklusuuring
Planeeringulahendusele on Inseneribüroo Stratum koostanud 18.05.2026 Kangrupõllu kinnistu ja lähiala detailplaneeringu liiklusuuringu (töö nr 2026-T024). Liiklusuuringu eesmärk oli hinnata detailplaneeringu elluviimisega kaasnevat liiklusmõju ning olemasoleva teedevõrgu võimekust teenindada planeeringuga kaasnevat liikluskoormust.
Liiklusuuringu kohaselt toimub planeeringuala teenindamine Turu tee ja Koolipõllu tee kaudu. Piirkonna liikluskorraldus on kujunenud välja pärast Kindluse kooli ja sellega seotud teedevõrgu rajamist 2020. aastal. Turu tee liikluskoormus on suuresti seotud kooli tegevusega ning liiklussageduse tipp langeb hommikusele kooli algusajale. Muul ajal on piirkonna liikluskoormus suhteliselt tagasihoidlik.
Liiklusuuringu käigus viidi läbi liiklusloendus Turu tee ja Roheluse tee ringristmikul. Loendustulemuste põhjal toimib olemasolev teedevõrk hästi ning piirkonnas ei esine olulisi läbilaskvusprobleeme. Liiklusohutuse analüüs näitas, et Turu teel ei ole viimase viie aasta jooksul toimunud raskeid liiklusõnnetusi ning lähiala liiklusõnnetused on olnud peamiselt varalise kahjuga juhtumid.
Planeeringuala liiklusprognoos koostati Tallinna ja lähiala liiklusmudeli ning Stratum OÜ liiklusuuringute andmebaasi alusel. Detailplaneeringuga on kavandatud kolm elamumaa krunti, üks elamu- ja ärimaa krunt, üks ärimaa krunt, üks üldkasutatava maa krunt ning kaks transpordimaa krunti. Planeeringualale on ette nähtud kokku 149 parkimiskohta. Prognoosi kohaselt genereerib planeeringuala hommikusel tipptunnil ligikaudu 88 sõidukit tunnis ning õhtusel tipptunnil ligikaudu 94 sõidukit tunnis.
Liiklusuuringus hinnati planeeringuala juurdepääsude ning Turu tee–Roheluse tee ringristmiku läbilaskvust. Arvutuste tulemused näitavad, et nii planeeringuala juurdepääsud kui ka Turu tee–Roheluse tee ringristmik toimivad perspektiivaastal 2026+ teenindustasemel A, mis vastab väga heale liikluskorralduslikule toimivusele. Uuringu kohaselt on olemasolevat teedevõrku kasutades võimalik teenindada kogu detailplaneeringu realiseerimisest tulenevat liiklust ilma täiendavate oluliste liikluskorralduslike meetmeteta.
Liiklusuuringus tehti täiendavalt ettepanek vältida planeeringuala siseste liiklusalade kasutamist läbiva liikluse koridorina ning kavandada äri- ja elamukruntide juurdepääsud võimalusel ringristmikest kaugemale, et tagada liiklusohutus ja säilitada ristmike hea toimivus ka piirkonna edasisel arengul.
Planeeringulahenduse koostamisel on liiklusuuringu ettepanekut läbiva liikluse vältimiseks arvestatud planeeringu täpsusastmele vastavas ulatuses. Planeeringualal ei ole kavandatud eraldiseisvat sisemist tänavavõrku, vaid krunte teenindavad parkimis- ja liiklusalad, millele on kavandatud juurdepääsud mitmest suunast. Mitme juurdepääsu säilitamine on vajalik kruntide ja parkimisalade toimivaks teenindamiseks, liikluse hajutamiseks ning pääste- ja teenindussõidukite juurdepääsu tagamiseks. Sellest tulenevalt ei ole planeeringulahenduses peetud põhjendatuks parkimis- ja liiklusalade ühenduste füüsilist katkestamist üksnes võimaliku läbiva liikluse välistamise eesmärgil.
Krundisiseste parkimis- ja liiklusalade kasutamist läbiva liikluse marsruudina on võimalik piirata liikluskorralduslike meetmetega. Selleks saab rakendada näiteks liiklusmärke, sõidusuundade reguleerimist, juurdepääsupiiranguid ning vajadusel liiklust rahustavaid meetmeid. Täpsed liikluskorralduslikud lahendused ja läbiva liikluse piiramiseks vajalikud meetmed määratakse ehitusprojekti koostamisel, lähtudes hoonete, parkimisalade ja juurdepääsude lõplikust lahendusest. Meetmete kavandamisel tuleb tagada planeeringuala kruntide ja parkimiskohtade nõuetekohane teenindamine ning pääste- ja teenindussõidukite juurdepääs. Seega on võimalik liiklusuuringus toodud eesmärk – vältida planeeringuala kasutamist läbiva liikluse koridorina – saavutada ilma krundisiseste liiklusalade füüsilise katkestamiseta.
Liiklusuuringus esitatud ettepanekuid juurdepääsude kauguse suurendamiseks ringristmikest ei ole võimalik täielikult arvestada tulenevalt planeeringuala ruumilistest piirangutest. Krundi pos nr 5 läänepoolne juurdepääs on võrreldes liiklusuuringu aluseks olnud lahendusega nihutatud ligikaudu 10 meetrit lõuna poole, mis on maksimaalselt võimalik, arvestades naaberkinnistute paiknemist ja planeeringulahendust. Kruntide pos nr 4 ja 5 juurdepääsude täiendav nihutamine ei ole võimalik, kuna olemasolev ruumiline olukord ja kruntide paiknemine ei võimalda juurdepääse ringristmikest kaugemale kavandada. Planeeringulahenduses on juurdepääsud kavandatud olemasolevaid ruumilisi tingimusi arvestades ringristmikest maksimaalselt võimalikule kaugusele.
Liiklusuuringu kohaselt on detailplaneering realiseeritav olemasoleva teedevõrgu baasil ning kavandatav hoonestus ei põhjusta olulist negatiivset mõju piirkonna liiklussüsteemi toimimisele. Planeeringuala juurdepääsude ja parkimisalade täpne liikluskorraldus lahendatakse ehitusprojekti koostamisel. Piirkonna ulatuslikumal väljaehitamisel võib tulevikus piiravaks teguriks kujuneda riigitee nr 11330 Järveküla–Jüri tee ja Turu tee ristmiku läbilaskvus.

[bookmark: _Toc236046866]Haljastuse ja heakorra põhimõtted
Kruntidele pos nr 1 – 3 on ette nähtud ühiskasutuses olev väikelaste mängu- ja puhkeala. Mänguväljak võib sisaldada väikelastele mõeldud mänguelemente, nagu kiik, liivakast ja muud eakohased atraktsioonid, samuti istepinke. Samuti on väikelaste mänguväljak ette nähtud krundile pos nr 5. Vajadusel piirata mänguväljakud tee poolt turvalisuse tagamiseks. Mänguväljakud projekteerida vastavalt EVS-EN 1176 järgi. Mänguväljakute täpne lahendus, inventar ja kujundus täpsustatakse projekteerimise käigus.
Tagada krundil haljastuse minimaalne osakaal 15%. Ärimaa kruntidel peab elamualade kontaktvööndis minimaalselt 40% haljasalast olema kaetud kõrghaljastusega. Erineva kasutusotstarbega alade eraldamiseks näha ette laiem haljaspuhver. Haljastuse protsendist kinnipidamine ja kõrghaljastuse rajamine on oluline soojussaarte tekkimise vältimiseks.
Krundile planeerida minimaalselt iga 300 m² kohta 1 puu täiskasvanukõrgusega min 6 m. Istikute kõrgus min 3,0 m. Hekkide kavandamisel tuleb lähtuda piiretele kehtestatud kõrguspõhimõtetest. Elupuudest hekkide rajamist ei soovitata. Hoonestatava krundi haljastuse lahendus tuleb anda hooneprojekti asendiplaanil.

Tabel 5. Planeeritud (minimaalne) puude arv krundil ja haljasala % krundil.
	Krundi pos nr
	Minimaalne puude arv krundil
	Minimaalne haljasala % krundil

	1
	14
	15

	2
	10
	15

	3
	17
	15

	4
	10
	15

	5
	18
	15


Üldkasutatava maa krundile pos nr 6 ja Turu tee äärde (krunt pos nr 8, jalgratta- ja jalgtee ning sõidtee vahele) tuleb rajada puudeallee. Puud istutada 10-meetriste vahedega, arvestades planeeritud tehnovõrke ja kruntide juurdepääse.
Uushaljastuses sobivad muuhulgas näiteks arukask, harilik mänd, harilik tamm, samuti erinevad pihlakaliigid, toomingad, viirpuid, lodjapuud, kuslapuud, sarapuud, magesõstar, pajud ja remmelgad.
Planeeritud kruntide haljastamisel istutades erinevaid põõsa ja puu liike (erineva õitsemisajaga ja erineva värvusega lehestikega). Erinevat laadi haljastuse sissetoomine loob rahuliku ja samas atraktiivse elukeskkonna.
Haljastuse rajamisel tuleb jälgida, et istikud oleksid liigiehtsad, istikute kõrgus, laius ja võrsekasv peavad olema liigitüüpilised. Istikutel ei tohi olla ohtlikke karantiinseid haigusi, kahjureid, kuivamistunnuseid, kuivanud oksi ja oksatüükaid, rebendeid, murdumisi ega muid vigastusi. Istikud peavad olema nii terved ja tugevad, et nende edasine normaalne kasvamine oleks tagatud. Samuti peavad nad olema liigiomaselt kujundatud.
Istutatav perspektiivne kõrghaljastus ei tohi varjata naaberkrunte päikesevalguse eest. Hoonete ja tehnovõrkude projekteerimisel tagada istutatavate puude ning ehitiste vahelised kujad vastavalt Eesti standardi EVS 843:2016 nõuetele.
Haljastusprojekti koostamisel lähtuda Rae Vallavalitsuse 30.08.2022 määrusest nr 18 „Haljastuse hindamise metoodika ning avaliku ala haljastuse nõuded”.
Hoonete ehitusprojekti koostamisel tuleb arvestada Rae Vallavolikogu 18.10.2022 määrusega nr 11 „Haljastusnõuded projekteerimisel ja ehitamisel Rae vallas”. Puude likvideerimisel lähtuda Rae Vallavalitsuse 22.02.2011 määrusest nr 17 „Puu raieloa andmise kord Rae vallas”. Raietegevuse teostamisel tuleb arvestada pesitsusrahu perioodiga (15.04. – 15.07[footnoteRef:1].). [1:  Täiendav info: https://keskkonnaamet.ee/elusloodus-looduskaitse/pesitsusrahu.] 

Planeeringu tuleohutuse osa koostamisel on aluseks siseministri 30.03.2017 määrus nr 17 „Ehitisele esitatavad tuleohutusnõuded”. Välise tuletõrjevesivarustuse projekteerimisel tuleb lähtuda siseministri 18.02.2021 määruse nr 10 „Veevõtukoha rajamise, katsetamise, kasutamise, korrashoiu, tähistamise ja teabevahetuse nõuded, tingimused ning kord” nõuetest.
Tulekustutusvee lahendus vastavalt standardile EVS 812-6:2012/AC:2016 „Ehitiste tuleohutus. Osa 6: Tuletõrje veevarustus”.
Hoonete täpne tuleohutusklass antakse ehitusprojekti staadiumis.
Lähimad olemasolevad tuletõrje hüdrandid puuduvad.
Päästemeeskonnale on tagatud päästetööde tegemiseks piisav juurdepääs tulekahju kustutamiseks ettenähtud päästevahenditega. Hoonete juurdepääsu teed on vähemalt 3,5 meetrit laiad. Planeeritavale alale on juurdepääs tagatud Turu ja Koolipõllu teelt.

[bookmark: _Toc236046868]Jäätmete prognoos ja käitlemine
Jäätmete käitlemisel juhindutakse jäätmeseadusest ja Rae valla jäätmehoolduseeskirja nõuetest. Prügi kogumine toimub kinnistesse tühjendatavatesse konteineritesse. Prügikonteineri täpne asukohad määratakse konkreetse ehitusprojekti asendiplaanil. Jäätmete mahuteid tuleb tühjendada sagedusega, mis väldib mahutite ületäitumise, haisu tekke ja ümbruskonna reostuse. Jäätmete kogumist viia läbi sorteeritult, et võimaldada jäätmete taaskasutamist. Prügi äravedu peab toimuma vastavat kvalifikatsiooni omava ettevõtte poolt, kellega kinnistu omanik sõlmid vastava lepingu. Vastavalt Rae valla jäätmehoolduseeskirjale on jäätmevaldaja jäätmetekitaja või muu isik või riigi- või kohaliku omavalitsuse asutus, kelle valduses on jäätmed. Kokkuleppe alusel on võimalik kahel jäätmevaldajal kasutada ühel kinnistul ühist jäätmemahutit.
Kui konteiner asub lähemal kui 3 meetrit naaberkinnistu piirist, on tarvilik naabri kooskõlastus. Prügikonteinerile tagada võimalikult lihtne liikluskorralduslik ligipääs, järgides Rae valla jäätmehoolduseeskirja ning jäätmevedaja kehtestatud nõudeid konteineri ja selle asukoha suhtes.

Ehitusprojektis tuleb välja tuua:
· jäätmete hinnanguline kogus ja liigitus vastavalt kehtivale jäätmenimistule;
· pinnasetööde mahtude bilanss;
· selgitused jäätmete liigiti kogumiseks ehitusplatsil;
· jäätmete käitlemistoimingud ja -kohad.

[bookmark: _Toc236046869]Meetmed kuritegevuse ennetamiseks
Planeeritaval maa-alal arvestada vajalike meetmetega kuritegevuse ennetamiseks juhindudes dokumendist EVS 809-1:2002 „Kuritegevuse ennetamine. Linnaplaneerimine ja arhitektuur” osa 1: Linnaplaneerimine. Planeeritaval alal on planeerimise ja strateegiate rakendamine võimalik teatud piires, rakendatavad võimalused on järgmised:
· nähtavus,
· juurdepääsuvõimalus,
· territoriaalsus,
· vastupidavus,
· valgustatus.
Käesolev planeering soovitab:
· kinnistu valgustada ja heakorrastada,
· tagada hea nähtavus,
· kasutada vastupidavaid materjale.

Kindlasti soodustab turvalisuse tunde teket üldine heakorrastatus. Korrashoid, eriti kui elanikud ise on motiveeritud aitama kutselisi hooldus- ja koristusorganisatsioone avalikus kasutuses olevate kruntide korrashoiul, suurendab omanikutunnet ning vähendab kuriteohirmu. Ülejäänu oleneb juhtimisstrateegiate rakendamisest.
Ehitusprojekti staadiumis lahendatakse välise valgustuse ja piirdeaedade paiknemine.

[bookmark: _Toc236046870]Planeeringuala tehnilised näitajad
Planeeringuala suurus	3,6 ha
Kavandatud kruntide arv	8
Krunditava ala maa bilanss:
	elamumaa	12 011 m²	41%
	transpordimaa	 5 913 m²	20%
	elamu- ja ärimaa	 5 359 m²	18%
	üldkasutatav maa	 3 572 m²	12%
	ärimaa	 2 777 m2	9%

Rae valla põhjapiirkonna üldplaneeringu keskuseala tingimuse kontroll
Assaku keskusealal võib 70% alast moodustada elamumaa, kuid 30% peab moodustama piirkonda teenindav ärimaa ala, ühiskondliku hoone maa-ala, roheala
Planeeringualal planeeritud elamumaa 	15763 m2 	66%
Planeeringualal planeeritud ärimaa, üldkasutatav maa 	 7956 m2 	34%

[bookmark: _Toc236046871]Servituutide seadmise vajadus
Detailplaneeringus on tehtud ettepanekud servituutide ja kasutusõiguse seadmiseks. Kavandatud servituutide ja kasutusõiguse alad on tähistatud detailplaneeringu joonisel AS-04, AS-05 ja kirjeldatud joonise AS-04 tabelis kitsenduste/piirangute veerus. Kasutusõiguse ja servituutide ulatus võib ehitusprojektis täpsustuda.

Pos 1 – 2
· Veetrassi ja reovee kanalisatsioonitrassi liitumispunktile 2 m liitumispunkti keskmest ümber perimeetri võrguvaldaja kasuks;
· reovee kanalisatsioonitrassile 2 m äärmise trassi teljest mõlemale poole trassi võrguvaldaja kasuks;
· planeeritud elektripaigaldise liitumiskilbile 1 m laiuselt kilbi väliskontuurist võrguvaldaja kasuks.

Pos 3
· Veetrassi ja reovee kanalisatsioonitrassi liitumispunktile 2 m liitumispunkti keskmest ümber perimeetri võrguvaldaja kasuks;
· reovee kanalisatsioonitrassile 2 m äärmise trassi teljest mõlemale poole trassi võrguvaldaja kasuks;
· planeeritud elektripaigaldise liitumiskilbile 1 m laiuselt kilbi väliskontuurist võrguvaldaja kasuks;
· maakaabli ja sidekaabli trassile äärmise kaabli teljest 1 m mõlemale poole kaablit võrguvaldaja kasuks;
· planeeritud alajaamale 2 m laiuselt alajaama väliskontuurist võrguvaldaja kasuks;
· juurdepääsu servituudi seadmise vajadus pos nr 4 kasuks;
· servituudi seadmise vajadus tänavavalgustusele ning jalgratta- ja jalgtee avalikuks kasutamiseks.

Pos 4
· Veetrassi ja reovee kanalisatsioonitrassi liitumispunktile 2 m liitumispunkti keskmest ümber perimeetri võrguvaldaja kasuks;
· reovee kanalisatsioonitrassile 2 m äärmise trassi teljest mõlemale poole trassi võrguvaldaja kasuks;
· planeeritud elektripaigaldise liitumiskilbile 1 m laiuselt kilbi väliskontuurist võrguvaldaja kasuks;
· planeeritud sidevõrgu vahejaotuskapile 1 m laiuselt kilbi väliskontuurist võrguvaldaja kasuks;
· maakaabli ja sidekaabli trassile äärmise kaabli teljest 1 m mõlemale poole kaablit võrguvaldaja kasuks.

Pos 5
· Veetrassi ja reovee kanalisatsioonitrassi liitumispunktile 2 m liitumispunkti keskmest ümber perimeetri võrguvaldaja kasuks;
· planeeritud elektripaigaldise liitumiskilbile 1 m laiuselt kilbi väliskontuurist võrguvaldaja kasuks.

Pos 6
· Veetrassi ja reovee kanalisatsioonitrassi liitumispunktile 2 m liitumispunkti keskmest ümber perimeetri võrguvaldaja kasuks;
· veetrassile, sademevee ja reovee kanalisatsioonitrassile 2 m äärmise trassi teljest mõlemale poole trassi võrguvaldaja kasuks;
· gaasitrassile 1 m äärmise trassi teljest mõlemale poole trassi võrguvaldaja kasuks;
· gaasiregulaatorkapile 1 m laiuselt kapi väliskontuurist võrguvaldaja kasuks;
· gaasitrassi liitumispunktile 1 m liitumispunkti keskmest ümber perimeetri võrguvaldaja kasuks;
· planeeritud elektripaigaldise liitumiskilbile 1 m laiuselt kilbi väliskontuurist võrguvaldaja kasuks;
· maakaabli ja sidekaabli trassile äärmise kaabli teljest 1 m mõlemale poole kaablit võrguvaldaja kasuks.

Pos 7
· Veetrassi ja reovee kanalisatsioonitrassi liitumispunktile 2 m liitumispunkti keskmest ümber perimeetri võrguvaldaja kasuks;
· veetrassile, sademevee ja reovee kanalisatsioonitrassile 2 m äärmise trassi teljest mõlemale poole trassi võrguvaldaja kasuks;
· planeeritud elektripaigaldise liitumiskilbile 1 m laiuselt kilbi väliskontuurist võrguvaldaja kasuks;
· maakaabli ja sidekaabli trassile äärmise kaabli teljest 1 m mõlemale poole kaablit võrguvaldaja kasuks.

Pos 8
· Veetrassile ja reovee kanalisatsioonitrassile 2 m äärmise trassi teljest mõlemale poole trassi võrguvaldaja kasuks;
· planeeritud elektripaigaldise liitumiskilbile 1 m laiuselt kilbi väliskontuurist võrguvaldaja kasuks;
· planeeritud sidevõrgu vahejaotuskapile 1 m laiuselt kilbi väliskontuurist võrguvaldaja kasuks;
· maakaabli ja sidekaabli trassile äärmise kaabli teljest 1 m mõlemale poole kaablit võrguvaldaja kasuks.

Turu tee L2 (65301:001:3711)
· Veetrassi ja reovee kanalisatsioonitrassi liitumispunktile 2 m liitumispunkti keskmest ümber perimeetri võrguvaldaja kasuks;
· veetrassile ja reovee kanalisatsioonitrassile 2 m äärmise trassi teljest mõlemale poole trassi võrguvaldaja kasuks;
· maakaabli ja sidekaabli trassile äärmise kaabli teljest 1 m mõlemale poole kaablit võrguvaldaja kasuks;
· gaasitrassile 1 m äärmise trassi teljest mõlemale poole trassi võrguvaldaja kasuks;
· gaasitrassi liitumispunktile 1 m liitumispunkti keskmest ümber perimeetri võrguvaldaja kasuks.

Hansa tee (65301:001:1714)
· Maakaabli trassile äärmise kaabli teljest 1 m mõlemale poole kaablit võrguvaldaja kasuks.

Koolipõllu tee L1 (65301:001:5179)
· Veetrassi ja reovee kanalisatsioonitrassi liitumispunktile 2 m liitumispunkti keskmest ümber perimeetri võrguvaldaja kasuks;
· veetrassile, sademevee ja reovee kanalisatsioonitrassile 2 m äärmise trassi teljest mõlemale poole trassi võrguvaldaja kasuks;
· gaasitrassile 1 m äärmise trassi teljest mõlemale poole trassi võrguvaldaja kasuks;
· gaasitrassi liitumispunktile 1 m liitumispunkti keskmest ümber perimeetri võrguvaldaja kasuks.

[bookmark: _Toc236046872]Tehnovõrkude lahendus
Tehnovõrkude lahenduse koostamisel on arvestatud olemasolevat olukorda, planeerimislahendust ja sellest tulenevaid vajadusi ning tehnovõrkude valdajate või vastavat teenust osutavate ettevõtete poolt väljastatud tehniliste tingimustega.
Detailplaneeringuga on esitatud põhimõtteline lahendus. Tehnovõrkude vahelised kaugused täpsustuvad eriosade projektide koostamise käigus.
Tehnovõrkude lahendus on esitatud joonisel AS-05 Tehnovõrkude koondplaan.

[bookmark: _Toc236046873]Veevarustus ja kanalisatsioon
Vee- ja kanalisatsioonivarustus on lahendatud vastavalt Aktsiaselts ELVESO 23.03.2026 tehnilistele tingimustele nr VK-TT 029.
Ühisveevärgi ühinemispunktid asuvad Turu teel ja Koolipõllu teel.
Aktsiaselts ELVESO on nõus lubama detailplaneeringu alale vett vastavalt Rae valla ühisveevärgi ja  -kanalisatsiooni arengukavale koguses kuni 657,0 m3/kuus (21,9 m3/d).
Aktsiaselts ELVESO on nõus reovett vastu võtma detailplaneeringu alalt vastavalt Rae valla ühisveevärgi ja -kanalisatsiooni arengukavale koguses kuni 657,0 m3/kuus (21,9 m3/d).
Detailplaneeringu ala ühendamine reovee ühiskanalisatsiooniga on võimalik alates „Põlendi” reoveepumplast. Detailplaneeringu ala reovee nõuetekohaseks ärajuhtimiseks on vaja rekonstrueerida „Põlendi” reoveepumpla ning juhtida reovesi läbi „Turu, Kindluse, Liiva ja Veski tee vahelise ala I etapi detailplaneeringu” ala Uuesalusse, „Põdra” reoveepumplasse.
Planeeritud kruntide reoveed suunatakse isevoolse kanalisatsioonitrassiga „Põlendi” reoveepumplasse, mis asub planeeringuala kõrval.
Moodustatava uue kinnistu piirist mitte kaugemale kui 1 m välja poole on planeeritud vee ja kanalisatsiooni liitumispunktid.
Ühisveevärk ja -kanalisatsioon projekteeritakse ja ehitatakse välja vastavalt ühisveevärgi ja kanalisatsiooni seadusele ning kehtivatele normidele RIL 77-2013.
Trasside juurdepääsuks ja hooldamiseks rajatakse trasside kaitsevööndi ulatuses servituudi ala. Vee- ja kanalisatsioonitorustike kaitsevöönd ulatub torustiku teljest 2 m mõlemale poole, koridor laiusega 4 m.
Vee- ja kanalisatsiooni ühinemispunktid olemasolevate torustikega on esitatud joonisel      AS-05 Tehnovõrkude koondplaan.

Tabel 6. Vee ja reovee kogused kruntide lõikes.
	Krundi pos nr
	Vee kogus (m3/kuus)
	Vee kogus max (m3/d)
	Olmereovee kogus (m3/kuus)
	Olmereovee 
max kogus (m3/d)

	1
	128
	4,3
	128
	4,3

	2
	96
	3,2
	96
	3,2

	3
	192
	6,4
	192
	6,4

	4
	50
	2.2
	50
	2.2

	5
	191
	6,3
	191
	6,3

	Kokku
	657,0
	22,4
	657,0
	22,4



1.1.1. [bookmark: _Toc236046874]Vertikaalplaneerimine ja sademevee ärajuhtimine
Vertikaalplaneerimine lahendatakse hoone ehitusprojekti staadiumis ja lahendusega tuleb tagada, et sademevesi ei valguks kõrval maaüksustele. Olemasolevat maapinda võib tõsta maksimaalselt 0,5 m hoonestuse lähialal. Olemasolevat maapinda ei või tõsta kõrgemale hoonestatud naaberkinnistu maapinnast.
Peale elamu ehitamist krundi maapind tasandatakse ja krundisisene vertikaalplaneerimine lahendada hoone ehitusprojekti koosseisus. Vertikaalplaneerimisega tuleb tagada sademevee mitte kaldumine naaberkinnistutele. Hoonete suhtelise kõrguse ±0.00 määramisel lähtuda juurdesõidutee projekteerimisel valitud kõrgusmärkidest.
Tee projekteerimisel arvestada maapinna looduslike kalletega. Teekatte pind rajada kõrgemale ümbritsevast maapinnast.
Sademevee minimeerimise aluseks tuleb võtta Rae valla ühisveevärgi ja kanalisatsiooni ning sademevee ärajuhtimise arendamise kava aastateks 2024 – 2035 peatükk 9.3 „Sademevee käitluse põhiprintsiibid”. Sademevee käitlus peab vastama keskkonnaministri 08.11.2019 määrusele nr 61 „Nõuded reovee puhastamise ning heit-, sademe-, kaevandus, karjääri- ja jahutusvee suublasse juhtimise kohta, nõuetele vastavuse hindamise meetmed ning saasteainesisalduse piirväärtused”. Lähtuda EVS 848:2021 „Väliskanalisatsioonivõrk”.
Planeeringuala põhjavee kaitseks kasutada järgmisi meetmeid – mitte immutada reovett või juhtida saasteaineid haljasaladele.
Planeeringuala sademevee eeldatav summaarne vooluhulk (äkksadude korral) on ca 69 l/s ja kogus 62 m3, mis kruntide lõikes on need toodud tabelis 7.


Tabel 7. Sademevee vooluhulgad ja kogused kruntide lõikes.
	Krundi pos nr
	Krundi pindala m2
	Ehitisealune pind (m2) (1)
	Kõvakattega ala (m2) (2)
	Kokku
(1+2) m2
	Vooluhulk
l/s ha
	Sademevee kogus (m3)

	1
	4005
	 800
	 670
	1470
	10
	 9

	2
	3003
	 600
	 500
	1100
	 7
	 6

	3
	5006
	1000
	1200
	2200
	14
	13

	4
	2895
	1445
	695
	2140
	14
	13

	5
	5334
	2665
	1050
	3715
	24
	22

	Kokku
	20243
	6510
	4115
	10625
	69
	62


Planeeritud kraavide kogupikkus on ca 377 m, sh krundil pos nr 5 – 44 m ja krundil pos 6 – 333 m. Kraavide eeldatav maht tagab äkksadude korral sademevee koguse. Eesvoolu (olemasolev sademevee kanalisatsioon) koormuse vähendamiseks näha ette vastavad meetmed ehitusprojekti koostamisel. Planeeringuala sademeveed kruntide pos nr 1 – 4 kõvakattega aladelt juhitakse pos nr 6 kraavi ja krundi pos nr 5 osas krundile planeeritud kraavi. Kraavidest suunatakse tänava maa-alal olemasolevasse sademevee kanalisatsioonitorustikku. Parklast suunatakse sademeveed I klassi muda-õlipüüduritesse ning puhastatud vesi juhitakse kraavi. Vooluhulkasid piirata DN110 toruga.
Veeseaduse kohaselt tuleb sademevee käitlemisel eelistada lahendusi, mis võimaldavad sademeveest vabaneda selle tekkekohas, vältides sademevee reostumist. Sademeveest vabanemiseks sademevee suublasse juhtimisel kasutada looduslähedasi lahendusi (nt rohealasid, viibetiike, vihmaaedasid, imbkraave jm), mis võimaldavad sademeveest vabaneda eelkõige maastikukujundamise kaudu, vältides sademevee reostumist. Soovitatav on kasutada sademevee taaskasutamise meetmeid nt wc-poti loputusvesi.
Planeeringuala sademeveed juhitakse planeeritud kraavidesse. Kraavidest suunatakse tänava maa-alal olemasolevasse sademevee kanalisatsioonitorustikku. Parklast suunatakse sademeveed I klassi muda-õlipüüduritesse ning puhastatud vesi juhitakse kraavi.
Rakendada säästvaid sademevee lahendusi läbi maastiku kujunduse eesvoolu koormuse vähendamiseks nn äkksadude korral:
· imbväljaku rajamine, tagada sademevee valgumine antud alale vertikaalplaneerimisega;
· kasvukastide ja vihmapeenarde rajamine, sh kohalikud taimed, mis loovad elukohti väiksematele loomadele ja taluvad ajutist üleujutust;
· parkimisalade osaline lühiajaline üleujutamine, seda on võimalik tagada parkimisaladelt äravoolutoru dimensioneerimisega;
· vett läbilaskvate katendite kasutamine parkimisaladel;
· imbväljakute, sh nõvade rajamine.
Planeeringualal olemasolevat drenaažitorustikku ei planeerita kasutada sademevee ärajuhtimiseks tulenevalt asjaolust, et ei ole garanteeritud nende töökindlus. Maaparandussüsteemi drenaažitorustikud on ette nähtud likvideerida.

[bookmark: _Toc236046875]Elektrivarustus
Elektrivarustus lahendatakse vastavalt Elektrilevi OÜ Tallinna-Harju regiooni poolt 23.02.2026 väljastatud tehnilistele tingimustele nr 511792.
Planeeringuala võrguühenduse läbilaskevõime amprites on 3×630 A, mis täpsustub projekteerimise staadiumis.
Planeeringuala elektrienergiaga varustamine on ette nähtud 8553:(Rae) alajaamast. Planeeringuala keskossa krundile pos 3 on kavandatud uus alajaam. Alajaama toide on planeeritud 20 kV maakaablist.
Tarbijateni on planeeritud alajaamast kuni hoonestusalani 0,4 kV maakaabelliin. Liitumiskilpidest kuni elektripaigaldise peakilpi ehitab tarbija oma vajadustele vastavad liinid.
Nii 0,4 kV maakaabelliinidele kui ka liitumiskilpidele on määratud servituudi seadmise vajadusega alad piki kvartalisiseseid teid, väljaspool sõiduteid. Kruntide liitumiskilpide kohale ja 1 m raadiuses ümber kilbi on määratud servituudi seadmise vajadusega ala kilbi teenindamiseks, kuhu peab olema vaba juurdepääs.
Planeeritavate teede, sealhulgas avalikult kasutatavate jalgratta- ja jalgteede äärde tuleb ette näha välisvalgustus – metallpostidele paigaldatavad LED-valgustid toitega maakaablilt. Planeerida välisvalgustuslahendus, pöörates erilist tähelepanu sellele, et valgusallikad ei avaldaks häirivat mõju elamualadele.
Täiendavad tingimused:
· tööjoonised kooskõlastada täiendavalt;
· tööjooniste staadiumiks taotleda uued tehnilised tingimused täpsustatud koormustega.
Päikesepaneelide paigaldamine on lubatud ainult hoone konstruktsiooni osana (katusel, fassaadil). Päikesepaneelide valikul tuleb kasutada paneele, millel peamine klaasikiht on peegeldust vähendava pinnatöötlusega.

[bookmark: _Toc236046876]Sidevarustus
Sidevarustuse lahenduse koostamise aluseks on Enefit OÜ poolt 10.03.2026 koostatud telekommunikatsioonialased tehnilised tingimused nr TT-E-20260309-158.
Planeeringuala sidevarustus on lahendatud sidekanalisatsiooniga, mille ühenduspunktiks on olemasolev sidekaabel, mis asub Turu teel. Planeeringualale on ette nähtud rajada uus vahejaotuskapp, mille toide on olemasolevast jaotuskapist C1233.
Detailplaneeringuga moodustatavale krundi piirile on määratud liitumispunkt. Liitumispunktist on kavandatud maakaabliga sisestus igale planeeritavale põhihoonele. Sidetrassid on planeeritud tänava maa-alale, sellega on tagatud neile ekspluateerimiseks vajalik juurdepääs.
Tööde teostamisel tuleb lähtuda liinirajatiste kaitsevööndis tegutsemise eeskirjast. Tööde teostamine sidevõrgu kaitsevööndis võib toimuda kooskõlastatult kaabli valdajaga.

[bookmark: _Toc236046877]Soojavarustus
Gaasiga varustamine lahendatakse vastavalt Adven Eesti AS poolt 09.04.2026 väljastatud tehnilistele tingimustele.
Gaasivarustuse ühinemispunktid asuvad kinnistutel Koolipõllu tee L1, Turu tee L2 ja planeeritud krundil pos nr 7, kus paikneb Adven eesti AS-le kuuluv olemasolev B-kategooria maa-alune maagaasitorustik. Ühinemispunktist kuni planeeritud kruntideni pos nr 5 ja 3 on kavandatud B-kategooria gaasitrass. Kruntide pos nr 1, 2 ja 4 tarbeks on planeeritud gaasiregulaatorkapp ja A-kategooria gaasitrass transpordimaa krundile kuni liitumispunktideni. Liitumispunktid on planeeritud kinnistute piirile ning mitte lähemale kui 2 meetri kaugusele teistest kommunikatsioonide liitumis- ja sõlmpunktidest. Kruntidele on planeeringuga ette nähtud üks gaasivarustuse liitumispunkt ühe krundi kohta.
Gaasipaigaldis planeerida maa-alusena ja vastavalt „Küttegaasi ohutuse seaduse” ja teiste kehtivate normdokumentide nõuetele vastavalt. Gaasitorustike ehitamise tööprojektide koostamiseks vajalikud tehnilised lähteandmed väljastab Adven Eesti AS kehtestatud detailplaneeringu, tellija liitumisavalduse ja eelnevalt sõlmitava liitumislepingu alusel.
Alternatiivina on hoone küttesüsteem võimalik lahendada lokaalselt. Soovitav on kasutada energiasäästlikke ning keskkonda minimaalselt saastavaid süsteeme (maasoojuspump, õhk-vesi soojuspump jms). Keelatud on märkimisväärselt jääkaineid lendu paiskavad kütteliigid (nt raskeõlid ja kivisüsi).
Euroopa Parlamendi ja nõukogu direktiiv 2010/31/EL hoonete energiatõhususe kohta nõuab, et pärast 31.12.2020 peavad kõik uusehitised olema liginull energiahooned. Eesti on kehtestanud liginullenergia standardi nõuded määrusega „Hoone energiatõhususe miinimumnõuded”. Sellest tulenevalt on projekteerimisel soovitav kavandada ka alternatiivsete energiaallikate lahendusi.
Horisontaalse maasoojuskontuuriga alal peab olema välditud uute ehitiste rajamine ja ehitamisega kaasnevad kaevetööd. Haljastuses tuleb horisontaalse maasoojuskontuuriga alal piirduda madala juurestikuga taimedega, et need ei kahjustaks maasoojussüsteemi. Maasoojussüsteemi planeerimisel ja projekteerimisel tuleb tagada kõrghaljastusele piisav ala krundil vastavalt käesolevas üldplaneeringus sätestatud haljastuse rajamise nõuetele. Vältida tuleb maasoojussüsteemide rajamisest üksteisele või seda mõjutavale objektile liiga lähedale, samuti kinnistu piirile, et ära hoida maasoojussüsteemide omavaheline koosmõju või mõju taimestikule (maasoojussüsteemi torustiku rajamine võib kahjustab puu juuri ning maasoojuse tootmine muudab maapinna soojusrežiimi jahedamaks ja lühendab kasvuperioodi). Maasoojussüsteem peab asuma vähemalt 2 meetri kaugusel kinnistu piirist ning puu vertikaalprojektsioonist 2 meetri kaugusel ning arvestada planeeritava ala geoloogilisi tingimusi.
Lubatud on rajada vertikaalset maasoojuskütet. Soojuspuurauke võib rajada parkimisplatside alla. Sel juhul peavad trassid olema isoleeritud ja vähemalt 1,2 meetri sügavusel maapinnast. Puuraukude omavaheline kaugus peab olema 10 meetrit. Puuraukude rajamisel tuleb ette näha meetmed põhjavee kaitseks. Kasutada tuleb kinnist soojuspuuraukude lahendust. Maasoojussüsteemi puuraukude rajamist hoonete alla tuleks võimaluse korral vältida. Soojuspuurauke kavandamine hoonete alla on võimalik ainult hoone projekteerija nõusolekul. Tagatud peab olema, et kinnise soojussüsteemiga puuraugu amortiseerumise või oma kasutusotstarbe kaotamise korral saaks soojuskandevedeliku soojuskontuurist eemaldada ja soojuskontuur täita vettpidava keskkonnale ohutu materjaliga.
Õhksoojuspumpade välisagregaate mitte paigutada hoone tee poolsele esifassaadile ja selle äärde (või tuleb tagada selle varjestamine), eraomandis olevale kõrvalkinnistule lähemale kui 2 m, kõrvalkrundil olevatest terrassi- ja istumisaladest vähemalt 8 m kaugusele.
Arvestada planeeritavate hoonete tehniliste seadmete (soojuspumbad, kliimaseadmed, ventilatsioon jms) valikul ja paigutamisel naaberhoonete paiknemisega ning et tehniliste seadmete müra ei ületaks ümbruskonna elamualadel keskkonnaministri 16.12.2016 määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid” lisa 1 normtasemeid.


[bookmark: _Toc236046878]KESKKONNATINGIMUSED JA VÕIMALIKU KESKKONNAMÕJU HINDAMINE

[bookmark: _Toc236046879]Eessõna
Detailplaneeringuga ei kavandata tegevust, mis kuuluks keskkonnamõjude hindamise ja keskkonnajuhtimise süsteemis seaduse paragrahv 6 lõikes 1 nimetatud olulise keskkonnamõjuga tegevuste loetellu, mille puhul keskkonnamõju strateegilise hindamine läbiviimine on kohustuslik.
Kavandatav tegevus oma iseloomult eeldatavalt ohtu ei kujuta. Planeeritava tegevusega ei kaasne eeldatavalt olulisi kahjulikke tagajärgi ja ei avalda olulist mõju ning ei põhjusta keskkonnas pöördumatuid muudatusi.

Lähtetingimused:
· planeeritavad katastriüksused on ehitisregistri andmetel hoonestamata;
· väärtuslik kõrghaljastus planeeritaval alal puudub;
· teadaolevalt ei ole planeeringualal kaitsealuste taimede leiukohti;
· vastavalt Eesti looduse infosüsteemile ning Maa- ja Ruumiameti looduskaitse ja Natura 2000 kaardirakendusele (seisuga 04.06.2026) ei asu detailplaneeringu vahetus läheduses ega ka konkreetsel planeeringualal kaitstavaid loodusobjekte ega Natura 2000 võrgustikualasid, seega mõju kaitstavatele loodusobjektidele ja Natura 2000 alale puudub;
· vastavalt Maa- ja Ruumiameti kultuurimälestiste kaardirakendusele (04.06.2026) ei asu planeeringualal ühtegi arheoloogiamälestist, seega mõju arheoloogiamälestistele puudub;
· vastavalt Maa- ja Ruumiameti geoloogia kaardirakenduse andmetele (04.06.2026) on piirkond kaitsmata ja nõrgalt kaitstud põhjaveega ala.

Arvestades eelnimetatud asjaolusid käsitletakse detailsemalt antud peatükis järgnevaid alateemasid, mis on vajalikud planeerimisele järgnevatele kavandatud tegevustele:
· kavandatava tegevusega kaasnev oht inimese tervisele ja keskkonnale ning avariiolukordade esinemise võimalikkus;
· müra ja vibratsioon;
· põhjavesi ja pinnavesi;
· radoon;
· võimaliku keskkonnamõju hindamine;
· õhukvaliteet.

[bookmark: _Toc236046880]Kavandatava tegevusega kaasnev oht inimese tervisele ja keskkonnale ning avariiolukordade esinemise võimalikkus
Oht inimeste tervisele ja keskkonnale ning õnnetuste esinemise võimalikkus on kavandatava tegevuse puhul minimaalne ning võib avalduda hoonete rajamise ehitusprotsessis.
Põhja- ja pinnavee reostust võib põhjustada mõni suurem avarii (kanalisatsioonitoru purunemine, kütuseleke vmt). Õnnetuste vältimiseks tuleb kinni pidada ehitusprojektis ning tööohutust määravates dokumentides esitatud nõuetest. Ehitusprotsessis tuleb kasutada vaid kvaliteetseid ehitusmaterjale ning ehitusmasinaid tuleb hooldada, et vältida võimalikku keskkonnareostust nt lekete näol. Töötajad peavad olema spetsiaalse hariduse ja teadmistega. Mõju on kõige suurem ehitamise ajal, pärast ehitust ei ole täiendavat negatiivset mõju keskkonnale ette näha.
Avariiohtlike olukordade vältimiseks:
· territooriumi korrashoid;
· territooriumile tagada juurdepääs;
· ehitamise ajal ei tohi koormata keskkonda saasteainetega, vältida masinatest tingitud õlireostust, vajalik on ehitusjääkide õigeaegne ja pidev koristamine;
· vajadusel luua ajutine (ehitusaegne) saasteainete kogumise ja puhastamise süsteem.

[bookmark: _Toc236046881]Müra ja vibratsioon
Hoonete planeerimisel ning rajamisel tuleb järgida standardis EVS 842:2003 „Ehitiste heliisolatsiooni- nõuded. Kaitse müra eest” toodud nõudeid ja rakendada sotsiaalministri 12.11.2025 määruses nr 61 „Nõuded müra, sealhulgas ultra- ja infraheli ohutusele elamutes ja ühiskasutusega hoonetes ning helirõhutaseme mõõtmise meetodid” nõudeid.
Mürakaitse rakendamise meetmed:
· hoonete siseruumide kaitseks kasutada müra vähendamiseks hea heliisolatsiooniga seinu ja aknaid. Hoonete planeerimisel ning rajamisel tuleb järgida Eestis kehtivat standardit EVS 842:2003 „Ehitiste heliisolatsiooninõuded. Kaitse müra eest”. Nimetatud standardi kohaselt tuleb eluhoonete välispiiride üksikud elemendid valida selliselt, et välispiiride ühisisolatsioon R`tr,s,w[footnoteRef:2]+Ctr[footnoteRef:3] ei oleks väiksem standardi tabelis 6.3 (välispiiridele esitatavad heliisolatsiooninõuded olenevalt välise müra tasemest) toodud piirväärtusest; [2:  Õhumüra isolatsiooni indeks, arv, mille abil hinnatakse õhumüra isolatsiooni ruumi ja välisisolatsiooni vahel (s.o ehitise välispiiride ja selle elementide heliisolatsiooni).]  [3:  Transpordimüra spektri lahjendustegur vastavalt standardile EVS-EN ISO 717-1.] 

· ehitusaegselt tuleb tagada, et ehitustegevusega kaasnevad müra- ja vibratsioonitasemed ei ületaks ümbruskonnas keskkonnaministri 16.12.2016 määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid” lisa 1 ja sotsiaalministri 01.10.2025 määrusega nr 54 „Vibratsiooni piirväärtused elamutes ja ühiskasutusega hoonetes ning vibratsiooni hindamise kord” kehtestatud ehitusmüra ja vibratsiooni piirväärtusi. Detailplaneeringu elluviimisega kaasnevad mõjud on seotud uute hoonete ehitamisega ning võimalikud mõjud on eelkõige ehitusaegsed ajutised häiringud (nt ehitusaegne müra, vibratsioon) ja nende ulatus piirneb peamiselt planeeringuala ja lähialaga;
· akende valikul eeskätt hoone teepoolsetel külgedel tuleb tähelepanu pöörata akende heliisolatsioonile teeliiklusest tuleneva müra suhtes. Kasutada tuleb tõhusa heliisolatsiooniga klaaspakettaknaid;
· arvestada planeeritavate hoonete tehniliste seadmete (soojuspumbad, kliimaseadmed, ventilatsioon jms) valikul ja paigutamisel naaberhoonete paiknemisega ning et tehniliste seadmete müra ei ületaks ümbruskonna elamualadel keskkonnaministri 16.12.2016 määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid” lisa 1 normtasemeid.

[bookmark: _Toc236046882]Põhjavee kaitse
Detailplaneeringu ala on kaitsmata ja nõrgalt kaitstud põhjaveega ala. Kaitsmata ja nõrgalt kaitstud põhjaveega alal esineb põhjavee reostumise oht, mille vältimise meetmetena on Rae valla ühisveevärgi ja -kanalisatsiooni arengukavas piiritletud reovee-kogumisalad ning ette nähtud vee- ja kanalisatsioonitorustike väljaehitamine. Planeeringuala veevarustamine ja kanalisatsioon on lahendatud ÜVK põhiselt, vastavalt Aktsiaselts ELVESO tehnilistele tingimustele. Kuna uute püstitavate hoonete veevarustus ei ole lahendatud lokaalsest (puurkaevust) ning reovett ei käidelda lokaalselt, on tagatud planeeringualal põhjavee kaitse. Põhjavee reostuse vältimise abinõuks on välja ehitatud tehnosüsteemide laitmatu funktsioneerimise tagamine. Ehitustööde käigus jälgida, et ehitusmasinatest ei toimuks lekkeid, mis võiks põhjustada reostust. Detailplaneeringuga haarataval territooriumil intensiivset pinnast, pinna- ja põhjavett ning õhku reostavat majandustegevust ei ole ette nähtud.
Soojuspuuraukude rajamisel tuleb ette näha meetmed põhjavee kaitseks. Kasutada tuleb kinnist soojuspuuraukude lahendust.

[bookmark: _Toc236046883]Radooniriski vähendamise võimalused
Radolab OÜ poolt teostati radooni aktiivsuskontsentratsiooni mõõtmine 25.04.2026. Selle aruande kohaselt mõõdeti pinnase kolmes uuringupunktis keskmine ja osaliselt ka kõrge radooni tase, s.o 36 – 57 kBq/m³. Planeeringualal tuleb arvestada EVS 840:2023 põhimõtteid.
Radoon on radioaktiivne gaas, mis tekib raadiumi lagunemisel. Siseõhku tungib radoon hoone all olevast maapinnast, majapidamisveest ning ehitusmaterjalidest. Läbilaskev täitekruusa kiht soodustab radooni imbumist siseruumidesse.
Vajalik kasutada järgnevaid meetmeid, mis on vajalikud radooni hoonesse sattumise vältimiseks: hea ehituskvaliteet, maapinnale rajatud betoonplaadi ja vundamendi liitekohtade, pragude ja läbiviikude tihendamine, tarindite radoonikindlad lahendused (nt radooni kogumissüsteem ehitise aluses pinnases).
Tihendama ja hermetiseerima peab kõik torude ja kaablite läbiviigud põrandast. Kui pinnasest hoonesse tulevad kaablid või torud on paigaldatud hülssidesse, tuleb tihendada nii hülsi ja seina liitekoht, kui ka toru ja kaabli ning hülsi vahe. Lisaks läbiviikude tihendamisele tuleb lisada vundamendi ja betoonplaadi vahelise vuugitihendile ka mastiks, mis hermetiseeriks ka vundamendi ja betoonplaadi vahe.

[bookmark: _Toc236046884]Võimaliku keskkonnamõju hindamine
Detailplaneeringu elluviimisega ei kaasne olulist negatiivset keskkonnamõju, mis võiks ületada tegevuskoha keskkonnataluvust, põhjustada keskkonnas pöördumatuid muutusi. Planeeritava tegevusega ei kaasne eeldatavalt olulisi kahjulikke tagajärgi nagu vee-, pinnase- või õhusaastatus, jäätmeteke, müra, vibratsioon või valgus, soojus-, kiirgus- ja lõhnareostus. Kavandatud tegevus ei avalda olulist mõju, ei sea ohtu inimese tervist, heaolu, kultuuripärandit ega vara. Planeeritava ala vahetusläheduses ei ole kaitstavaid loodusobjekte ega Natura 2000 alasid. Seega keskkonnamõju strateegilise hindamise läbiviimine detailplaneeringu koostamisel ei ole vajalik.

[bookmark: _Toc236046885]Õhukvaliteet
Tagada tuleb kasutusaegsed õhukvaliteedi tasemete väärtused, mis vastavad keskkonnaministri 27.12.2016 määrusele nr 75 „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid”. Atmosfääriõhu kaitse seadus (AÕKS) sätestab nõuded ja meetmed välisõhu kvaliteedi säilitamiseks ja parandamiseks.
Saasteainete välisõhku suunamist ja levikut ehitustööde ajal on võimalik hoida kontrolli all töökorralduslike ning tehniliste meetmetega. Näiteks tolmavate materjalide ja jäätmete käitlemisel nende niisutamine, seadmete või materjalide katmine (nt veokite katmine koormakattega), tuule suuna jälgimine tööd teostamise ajal, samuti ehitusplatsidel ja neile viivatel teedel tolmutõrje teostamine ning tööks kasutatavate veokite ja masinate tolmust puhastamine.
Kavandatav tegevus ja prognoositav liikluskoormus ei põhjusta õhukvaliteedi halvenemist piirkonnas.

[bookmark: _Toc236046886]Soojussaared
Kuna planeeringuala kruntidel tekivad suured asfaltkattega ja katustega alad, siis on vajalik kasutusele võtta soojussaare efekti leevendavad meetmed.
Soojussaare efekti leevendavad meetmed:
· katusehaljastus, taimkate, rohealade säilitamine ja täiendavate alade loomine. Taimed ja puud on olulised eelkõige seetõttu, et need jahutavad õhku oma loomuliku niiskuse aurustamisega. Lisaks puudel on ka lisaväärtus, sest pakuvad varju otsese päikese eest;
· pindade värv, kasutades valgeid ja heledaid toone erinevate objektide puhul (katused, hoonete fassaad, kõnniteed jne);
· kasutada energiasäästlikke kliimaseadmeid ja muid kodumajapidamise ja tööstuse seadmeid, mis võivad oma töö energiaga lisasoojust eraldada õhku.


[bookmark: _Toc236046887]KESKKONNALUBADE TAOTLEMISE VÕIMALUS

Keskkonnalubade täpne vajadus ei ole detailplaneeringu koostamise hetkel teada.
Keskkonnalubadeks on jäätmeluba, veeluba, õhusaasteluba ja keskkonnakompleksluba. Eeldatavalt ei ole keskkonnalubade taotlemine vajalik.
Jäätmeloa kohustust reguleerib Jäätmeseaduse § 73. Täpsustavad nõuded on esitatud keskkonna- ministri 21.04.2004 määruses nr 21 „Teatud liiki ja teatud koguses tavajäätmete, mille vastava käitlemise korral pole jäätmeloa omamine kohustuslik, taaskasutamise või tekkekohas kõrvaldamise nõuded”. Jäätmeluba ei ole käsitletavas planeeringus vajalik, sest planeeringualal käitleb füüsiline isik oma kodumajapidamises tekkivaid jäätmeid vastavalt käesoleva seaduse nõuetele.
Maapõueseadus § 97 sätestab ehitiste püstitamisel, maaparandusel või põllumajandustöödel ülejääva kaevise kasutamise. Kaevise võõrandamine või selle väljaspool kinnisasja kasutamine on lubatud ainult Keskkonnaameti nõusolekul. Nõusolekut saab taotleda peale asjaomase tegevusloa saamist või asjaomase projektdokumentatsiooni olemasolul.
Veeluba on vaja taotleda vastavalt Veeseaduse § 187 väljatoodule. Käesoleva planeeringuga ei võeta pinnavett, põhjavett ega juhita suublasse saasteaineid ja jäätmekäitlusmaalt/tööstuse territooriumilt kogunenud sademevett vms. Seega vastavalt Veeseaduse § 187 väljatoodule ei ole vaja taotleda veeluba.
Õhusaasteluba on nõutav juhul, kui käitise tegevusest väljutatakse välisõhku saasteaineid koguses, mis ületab keskkonnaministri 14.12.2016 määruses nr 67 „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ sätestatud künniskoguseid. Planeeringuga kavandatakse elamumaaja ärimaa sihtotstarbega krunte. Planeeringu koostamise ajal teadaoleva informatsiooni põhjal ei kavandata tegevusi ega heiteallikaid, mille puhul tekiks õhusaasteloa või paikse heiteallika käitaja registreeringu kohustus. Seetõttu võib eeldada, et õhusaasteloa taotlemine ei ole vajalik.

Mõju sotsiaalsele keskkonnale
Detailplaneeringuga kavandatud elamute rajamisega kaasnev peamine positiivne sotsiaalne mõju seisneb uute elanike lisandumises piirkonda, mis loob eeldused elava ja sidusa kogukonna kujunemiseks. Uute elamupiirkondadega kaasneb ka avaliku ruumi kujunemine kogukonna vajadusi arvestavalt. Planeeringualale on kavandatud üldkasutatava maa krunt, kuhu rajatakse jalgratta- ja jalgtee ning paigaldatakse inventar, mis toetab elanike igapäevaseid liikumis- ja puhkevajadusi.
Jalgratta- ja jalgteede (edaspidi JJT) rajamine planeeringualal ning nende ühendamine olemasoleva ja perspektiivse võrgustikuga tagab elanikele mugava ligipääsu olulistesse sihtkohtadesse – kooli, lasteaeda, spordirajatistesse jmt – ilma vajaduseta kasutada mootorsõidukit. Planeeringuala JJT on ühendatud Turu tee, 11330 Järveküla-Jüri tee ja perspektiivse kergliiklusteede võrgustikuga.
Lisaks on planeeringualale kavandatud ärifunktsiooniga krundid. Nendele rajatavad hooned pakuvad piirkonna elanikele igapäevaseks eluks vajalikke teenuseid (nt kaubandus, toitlustus, teenindusettevõtted) ning loovad ka täiendavaid töökohti. Selline lahendus toetab lühikesi liikumisteekondi, vähendab sõltuvust autoliiklusest ning tõstab piirkonna elukeskkonna kvaliteeti. Ärihooned elamupiirkonna vahetus läheduses soodustavad kogukonnakeskse ja multifunktsionaalse linnaruumi kujunemist.
Uute elanike lisandumine piirkonda võib tõsta koormust sotsiaalsele infrastruktuurile. Siiski ei ole mõju hinnanguliselt oluline, kuna piirkonnas on olemas või arendamisel kogu vajalik taristu:
· piirkonnas on välja ehitatud tänavad ja kommunikatsioonid, hea transpordiühendus valla keskuse ja Tallinna linnaga ning puhkevõimalused, sh JJT võrgustik;
· ühistransport on korraldatud, lähimad bussipeatused paiknevad planeeringuala kõrval ning Järveküla-Jüri tee ääres;
· haridusasutused on olemas – planeeringualast vahetult kõrval asub Kindluse kool koos spordikompleksiga ning ca 170 m kaugusel Järveküla lasteaed;
· piirkonnas on välja ehitatud ühisveevärk ja -kanalisatsioon, mis leevendab täiendava asustuse mõju tehnilisele infrastruktuurile.
Pikemas perspektiivis, arvestades piirkonna kiiret arengut ja eeldatavat stabiliseerumist, võib prognoosida, et koormus sotsiaalsele infrastruktuurile ei kasva ülemäära ning negatiivset pikaajalist mõju ei kaasne.
Negatiivne mõju sotsiaalsele keskkonnale võib avalduda peamiselt ehitusperioodil, kui suureneb müra- ja vibratsioonitase ning ajutiselt kasvab liikluskoormus. Need mõjud on ajutised ja taanduvad pärast ehitustööde lõppu.



Majanduslikud mõjud
Detailplaneeringu realiseerumisel avaldub positiivne majanduslik mõju eelkõige uute kogukonnaliikmete lisandumise kaudu, mis suurendab kohaliku omavalitsuse tulubaasi. Omavalitsuse kulude vähendamiseks sõlmitakse planeeringust huvitatud isiku(te) ja omavalitsuse vahel kokkulepped, millega nähakse ette rahaline panus Rae valla sotsiaaltaristu arendamisse.
Planeeringualale kavandatud elamud suurendavad kohalike teenuste ja toodete tarbijaskonda, mis omakorda toetab piirkonna ettevõtluskeskkonna arengut. Rajatavad hooned ja kavandatud üldkasutatav ala tõstavad piirkonna kinnisvara väärtust ning aitavad kaasa atraktiivse ja konkurentsivõimelise elukeskkonna kujunemisele.
Oluline majanduslik mõju tuleneb ka planeeringualale kavandatud ärihoonetest. Need loovad täiendavaid töökohti, toetavad kohalikku ettevõtlust ning pakuvad piirkonna elanikele igapäevaseid teenuseid vahetus läheduses. Selline segafunktsionaalne lahendus soodustab lühikesi liikumisteekondi, vähendab sõltuvust autotranspordist ning tugevdab piirkonna majanduslikku iseseisvust. Äripindade tekkimine aitab kaasa ka Rae valla maksutulude kasvule.
Planeeringualale asuvad kogukonna liikmed omavad oma osa tööhõives nii Rae valla territooriumil tegutsevates ettevõtetes kui ka Tallinna linnas. Piirkonna eeliseks on Tallinna lähedus, mis võimaldab lühikese ajaga jõuda töökohtadesse ning kasutada pealinnas pakutavaid teenuseid. Peamiseks liikumiskoridoriks Tallinna suunal on Vana-Tartu maantee. Lisaks on Tartu maantee äärde juba rajatud ning osaliselt kavandatud mitmed kaubanduskeskused ja ärihooned, mis toetavad piirkonna majandustegevust laiemalt.
Detailplaneeringu elluviimise käigus lahendatakse ka osa piirkonna taristu arendamise vajadustest – rajatakse juurdepääsuteid, jalgratta- ja jalgteid, tänavavalgustust ning tehnovõrke, samuti muid vajalikke rajatisi.

Kultuurilised mõjud
Planeeringualal puuduvad muinsuskaitsealused mälestised või nende kaitsevööndid, mistõttu ei ole alust eeldada, et hoonete rajamisel oleks otsene negatiivne kultuuriline mõju. Detailplaneeringuga on määratud antud piirkonda sobilikud arhitektuurilised tingimused hoonete rajamiseks. Tuginedes eeltoodule, võib eeldada, et negatiivne mõju kultuurilisele keskkonnale puudub.

Mõju looduskeskkonnale
Detailplaneeringu realiseerimisega kaasnevad mõjud ei ole ulatuslikud, kuna lähipiirkonnas on juba kujunenud hoonestatud ja inimtegevuse poolt mõjutatud keskkond. Planeeringulahendus näeb alale ette korterelamute ja ärihoonete ehitamist. Samuti on ette nähtud ala hooldamiseks ettevaatusabinõud. Planeeritava tegevusega ei kaasne eeldatavalt olulisi kahjulikke tagajärgi nagu vee, pinnase või õhu saastatus, jäätmeteke, müra, vibratsioon, valgus, soojus, kiirgus ja lõhn. Kavandatud tegevus ei avalda olulist mõju ning ei põhjusta keskkonnas pöördumatuid muutusi, ei sea ohtu inimese tervist, heaolu, kultuuripärandit, looduskaitsealuseid objekte ega vara. Kuna kavandatava tegevuse mõju suurus ja ruumiline ulatus ei ole ümbritsevale keskkonnale ohtlik ega ületa keskkonna vastupanu- ning taastumisvõimet, siis oluline keskkonnamõju puudub. Oht inimeste tervisele ja keskkonnale ning õnnetuste esinemise võimalikkus on kavandatava tegevuse puhul minimaalne. Detailplaneeringu elluviimise järgselt täiendavate avariiolukordade tekkimist ette ei ole näha. Oht inimese tervisele avaldub hoonete rajamise ehitusprotsessis. Õnnetuste vältimiseks tuleb kinni pidada ehitusprojektis ning tööohutust määravates dokumentides esitatud nõuetest. Ehitusprotsessis tuleb kasutada vaid kvaliteetseid ehitusmaterjale ning ehitusmasinaid tuleb hooldada, et vältida võimalikku keskkonnareostust nt lekete näol. Töötajad peavad olema spetsiaalse hariduse ja teadmistega. Nii on võimalik vältida ka ohtu keskkonnale, mis võib tekkida, kui töötajad ei ole kompetentsed.

Detailplaneering on pärast kehtestamist aluseks planeeringualal maakorralduslike toimingute tegemisel ja teostatavatele ehitus- ja rajatiste projektidele. Ehitusprojektid peavad olema koostatud vastavalt Eesti Vabariigis kehtivatele projekteerimisnormidele.
Detailplaneering on pärast kehtestamist aluseks planeeringualal maakorralduslike toimingute tegemisel ja teostatavatele ehitus- ja rajatiste projektidele. Ehitusprojektid peavad olema koostatud vastavalt Eesti Vabariigis kehtivatele projekteerimisnormidele.

1. planeeringujärgsete katastriüksuste ja kinnistute moodustamine koos vajalike servituutide seadmisega. Seada planeeringualast välja jäävatele tehnovõrkudele isiklik kasutusõigus võrguvaldaja kasuks;
2. juurdepääsutee, jalgratta- ja jalgteede, avaliku ruumi rajatiste, tehnovõrkude ja tehniliste rajatiste projekteerimise tingimuste taotlemine, projekteerimine ning nendele ehituslubade taotlemine;
3. tehnovõrkude, tehniliste rajatiste, juurdepääsuteede, jalgratta- ja jalgteede ning avaliku ruumi elementide väljaehitamine. Avaliku ruumi elementidena tuleb rajada vähemalt planeeringus ette nähtud haljastus, sini-rohekoridor, puhke- ja viibimisalad, väliinventar (sh pingid, prügikastid, viidad ja jalgrattahoidjad) ning välisvalgustus. Pärast rajatiste valmimist taotletakse vajalikud kasutusload;
4. planeeringujärgsete hoonete projekteerimine, ehituslubade taotlemine ning ehitamine.

Huvitatud isiku kohustused seoses planeeringu elluviimisega:
Planeeringuga ei tohi kolmandatele osapooltele põhjustada kahjusid ega kahjustada ka avalikku huvi. Katastriüksuse igakordsel omanikul tuleb tagada, et kavandatav ehitustegevus ei kahjustaks naaberkruntide omanike õigusi või kitsendaks naabermaaüksuste maa kasutamise võimalusi (kaasa arvatud haljastus). Juhul, kui planeeritava tegevusega tekitatakse kahju kolmandatele osapooltele, kohustub kahjud hüvitama kahju tekitanud krundi igakordne omanik.
Detailplaneeringu elluviimisega ei kaasne Rae vallale kohustust detailplaneeringukohaste tehnorajatiste väljaehitamiseks ega vastavate kulude kandmiseks.
Planeeringuga seatud ehitusõigused peab realiseerima planeeritava krundi valdaja. Krundi omanik on kohustatud ehitised välja ehitama ehitusprojekti ja ehitusloa alusel. Planeeringu elluviimiseks peavad kõik planeeringualal koostatavad ehitusprojektid olema koostatud vastavalt Eesti Vabariigis kehtivatele seadustele, projekteerimisnormidele ja heale projekteerimistavale.
Transpordiamet ei võta endale kohustusi planeeringuga seotud rajatiste väljaehitamiseks.

Rae vallal on õigus detailplaneering kehtetuks tunnistada või keelduda planeeringualal ehitusloa andmisest, kui huvitatud isik ei ole määratud tähtajaks täitnud planeerimisseaduse § 131 lõike 2 kohaselt võetud kohustusi.

